Λευκορωσία: Λίγο πριν τις κάλπες ο Λουκασένκο μιλά για σταθερότητα | Euronews\nΛευκορωσία: Λίγο πριν τις κάλπες ο Λουκασένκο μιλά για σταθερότητα\nΑπό Euronews • ανανεώθηκε πριν: 04/08/2020\nΣτην τελική ευθεία για τις κάλπες των προεδρικών εκλογών που θα διεξαχθούν την Κυριακή 9 Αυγούστου στη Λευκορωσία, ο πρόεδρος της χώρας Λουκασένκο απηύθυνε διάγγελμα.\nΓια όσους έχουν κάποιο κώλυμμα να προσέλθουν την Κυριακή, η ψηφοφορία ξεκίνησε ήδη, όπως προβλέπει η εκλογική νομοθεσία της χώρας.\nΟ Αλεξάντερ Λουκασένκο που βρίσκεται στην εξουσία από το 1994, είναι η πρώτη φορά που δεν είναι σίγουρος αν θα καταφέρει να διατηρήσει τη θέση του. Για να το επιτύχει εκπέμπει προς πάσα κατεύθυνση το μήνυμα ότι η Λευκορωσία υπό τη δική του διακυβέρνηση είναι ένας βράχος σταθερότητας σε ένα ασταθές διεθνές περιβάλλον και ο μόνος θύλακας ηρεμίας στην κεντρική Ευρασία.\n«Η Λευκορωσία δεν έχει φιλικές σχέσεις με κάποιον ώστε να είναι εναντίον κάποιου άλλου. Τασσόμαστε υπέρ μιας πολυδιάστατης, συνεπούς και προβλέψιμης εξωτερικής πολιτικής», είπε στο ετήσιο διάγγελμά του ο πρόεδρος της Λευκορωσίας Αλεξάντερ Λουκασένκο.\nΑπέναντι του έχει μια αντίπαλο με αναπάντεχη δημοφιλία: τη σύζυγο ενός σφοδρού επικριτή ο οποίος βρίσκεται στη φυλακή. Η Σβετλάνα Τιχανόφσκαγια αναδείχθηκε υποψήφια ότι η ελεγχόμενη από τον ίδιο εκλογική επιτροπή έκρινε άκυρες τις υποψηφιότητες δυο ηγετών της αντιπολίτευσης.\nΞένοι παρατηρητές δεν έχουν κληθεί να παρακολουθήσουν την εκλογική διαδικασία. Η αντιπολίτευση που εκφράζει ανησυχία για το τι μπορεί να συμβεί, καλεί τους υποστηρικτές της βασικής αντιπάλου του Λουκασένκο, Τιχανόσφκαγια, να φορούν λευκά περικάρπια όταν θα προσέρχονται στις κάλπες σε μια συμβολική κίνηση ανάδειξης της ορατότητας τους.\nΛευκορωσία: Μεγαλώνει το κίνημα για αλλαγή εν όψει των προεδρικών εκλογών\nΛευκορωσία: Η αντιπολίτευση κατηγορεί τον Λουκασένκο για αυταρχισμό


Τα υπέρ και τα κατά της ασύρματης φόρτισης - ired.gr\nΤα υπέρ και τα κατά της ασύρματης φόρτισης\nΚαι τα δύο νέα μοντέλα, το iPhone 8 και το iPhone X, υποστηρίζουν την ασύρματη φόρτιση. Αυτό σημαίνει ότι μπορείτε να τα ακουμπήσετε σε ένα charging pad και να ξεχάσετε τα καλώδια, κάτι ιδιαίτερα βολικό, όταν βρίσκεστε στο σπίτι. Εκτός αυτού, υπάρχουν και μερικά ακόμη πλεονεκτήματα της ασύρματης φόρτισης. Υπάρχει, όμως, επίσης και ένα μεγάλο μειονέκτημα, που, ίσως, δεν έχει περάσει από το μυαλό σας.\nΕίναι επιβλαβής για το περιβάλλον\nΕίναι αλήθεια ότι τα ασύρματα charging pads είναι αναποτελεσματικά. Αυτό σημαίνει ότι ανάλογα με τον σχεδιασμό τους και με το πόσο σωστά τοποθετούμε τη συσκευή μας, η απόδοση κυμαίνεται από 30% έως 80%. Δηλαδή, ακόμη και σε μια ιδανική κατάσταση, το 20% της ενέργειας που χρησιμοποιείται για τη φόρτιση χάνεται. Αν μιλάμε για μια μεμονωμένη συσκευή, τότε δεν χρειάζεται να ανησυχούμε. Αλλά αν θεωρήσουμε δεδομένο ότι η Apple πωλεί 10 iPhone ανά δευτερόλεπτο, αυτό σημαίνει ότι τα charging pads θα πολλαπλασιαστούν και η σπατάλη ενέργειας θα γιγαντωθεί. Και αυτά είναι πολύ κακά νέα για το περιβάλλον.\nΔεν επιτρέπει την μετακίνηση της συσκευής\nΚατά τη διάρκεια της ασύρματης φόρτισης, το iPhone πρέπει να παραμένει στο charging mat. Η συσκευή μπορεί να αναπαράγει μουσική αλλά αν θέλετε π.χ. να στείλετε ένα μήνυμα θα πρέπει να την κρατήσετε στο χέρι, γεγονός που θα διακόψει τη φόρτιση.\nΛιγότερη φθορά στα καλώδια\nΤο AirPower, η ασύρματη βάση για το iPhone δεν χρειάζεται να βγαίνει και να μπαίνει από την πρίζα, μια και μοναδική σύνδεση είναι αρκετή. Επίσης, όταν η ασύρματη φόρτιση γίνει ο κανόνας, τότε θα χρησιμοποιούμε όλο και λιγότερο τα lightning καλώδια και η φθορά τους θα μειωθεί στο ελάχιστο.\nΤαυτόχρονη φόρτιση πολλών συσκευών\nΤο μεγαλύτερο πλεονέκτημα της ασύρματης φόρτισης είναι η ευκολία. Μπορεί να μην καταλάβετε τη διαφορά μόνο με το iPhone, αλλά όταν όλες οι ηλεκτρονικές σας συσκευές θα μπορούν να φορτίζονται ασύρματα, η διευκόλυνση θα είναι απίστευτη. Η Apple έχει ανακοινώσει ότι τα μελλοντικά AirPods θα έχουν τη δυνατότητα φόρτισης με AirPower. Κάτι παρόμοιο, ίσως, συμβεί και με το Apple Pencil.\nΜε την ασύρματη φόρτιση, δεν θα χρειαστεί να συνδέσετε ποτέ το iPhone σε «άγνωστο» καλώδιο, που θα μπορούσε να μεταφέρει κακόβουλο λογισμικό. Σύντομα, τα charging pads θα εμφανιστούν παντού, σε ξενοδοχεία, εστιατόρια και άλλους δημόσιους χώρους.\nΕπίσης, αν η δυνατότητα φόρτισης βρίσκεται παντού, θα αλλάξει και ο τρόπος που χρησιμοποιούμε το iPhone. Χωρίς άγχος και χωρίς power banks, θα είμαστε σε θέση να φορτίσουμε οπουδήποτε. Τα charging pads θα γίνουν τόσο συνηθισμένα όσο και το δωρεάν Wi-Fi.\nΔιαβάστε επίσης: «iOS 11: Ξεκλειδώστε την κρυφή λειτουργία της κάμεράς σας»


Τo Bachelor in Business Studies with Marketing του Cyprus Institute of Marketing έλαβε αξιολόγησης/πιστοποίησης από το ΣΕΚΑΠ | Επιχειρηματική\nΤo Bachelor in Business Studies with Marketing του Cyprus Institute of Marketing έλαβε αξιολόγησης/πιστοποίησης από το ΣΕΚΑΠ\nΔημοσιεύτηκε στις June 11th, 2014 στην κατηγορία ΕΤΑΙΡΙΚΑ ΝΕΑ.\nΤο CIM είναι στην ευχάριστη θέση να ανακοινώσει ότι το πρόγραμμα που προσφέρει στην Λευκωσία <Bachelor in Business Studies with Marketing (4 Years)>, μετά από μακρά περίοδο ενδελεχούς επιθεώρησης, έχει αξιολογηθεί από το ΣΕΚΑΠ και αναγνωριστεί από το ΚΥΣΑΤΣ. Οι φοιτητές θα λαμβάνουν κρατικής χορηγίας μέχρι και 3,417 ευρώ.\nΗ αξιολόγηση έρχεται σε συνέχεια άλλων διεθνών αναγνωρίσεων των προγραμμάτων του CIM όπως το γεγονός ότι το ΜΒΑ του Cyprus Institute of Marketing (CIM) κατατάχθηκε στα 30 Καλύτερα ΜΒΑ στην Ευρώπη για το 2012 ‘ΜΒΑ Rising Stars’.\nΤο Bachelor in Business Studies with Marketing (4 Years) του CIM σχεδιασμένο στις ανάγκες του εργαζόμενου φοιτητή με αποκλειστικά βραδινά μαθήματα και είναι το ΜΒΑ με τα πιο χαμηλά δίδακτρα στην Κύπρο (5000 Ευρώ). Για ακόμα μια φορά το σοβαρό έργο που επιτελεί το CIM επιβραβεύεται από οργανισμούς με παγκόσμιο κύρος. Η εξέλιξη αυτή αποτελεί τρανή απόδειξη της μεγάλης συνεισφοράς του CIM στα ακαδημαϊκά δρώμενα της Κύπρου και προβάλει την Κύπρο ακόμα μια φορά ως ένα Διεθνές Εκπαιδευτικό Κέντρο. Είναι σίγουρα μεγάλη τιμή για το CIM και το καθιστά ως ένα πραγματικά Ευρωπαϊκό Business School. Για περισσότερες πληροφορίες στο www.cima.ac.cy.


ΠΑΓΚΥΠΡΙΟΣ ΣΥΝΔΕΣΜΟΣ ΟΠΑΔΩΝ ΑΕΚ -ΣΥΝΔΕΣΜΟΣ ΛΑΡΝΑΚΑΣ: ΥΠΟΓΡΑΨΕ Ο ΚΩΣΤΑΣ..ΝΑΙ ΕΙΝΑΙ ΟΠΩΣ ΤΟΝ ΣΤΕΛΙΟ ;;\nΠοδοσφαιριστής της ΑΕΚ για τα επόμενα τρία χρόνια θα είναι ο Κώστας Μανωλάς. Ο πρώην ποδοσφαιριστής του Θρασύβουλου υπέγραψε το συμβόλαιο του με την «Ενωση». Αύριο θα γίνει το ίδιο με τον Ιλιε Ιορντάκε. Καμία εξέλιξη στο θέμα Μάκου. «Στα 33 μου ίσως να πάω στη Σαουδική Αραβία», είπε ο Ραφίκ Τζεμπούρ. «Ο Κώστας έχει τεράστιες δυνατότητες…», δήλωσε στον NovaΣΠΟΡ FM 94,6 ο Σάκης Τσιώλης.\nΠαίκτης της ΑΕΚ ο Μανωλάς\nΠοδοσφαιριστής της ΑΕΚ και επίσημα είναι ο Κώστας Μανωλάς. Ο 18χρονος πρώην ποδοσφαιριστής του Θρασύβουλου υπέγραψε για τα επόμενα τρία χρόνια στην «Ενωση». Πρόκειται για μια επένδυση για το μέλλον, μια και οι «κιτρινόμαυροι» πιστεύουν πολύ στο ταλέντο του ανιψιού του Στέλιου Μανωλά. Μάλιστα, σε περίπτωση πώλησής του, η ομάδα της Φυλής θα πάρει ένα ποσό. Αύριο, σειρά παίρνει ο Ιλιε Ιορντάκε, ο οποίος θα υπογράψει κι’ αυτός συμβόλαιο με την ΑΕΚ.\nΚαμία εξέλιξη δεν σημειώθηκε στις υποθέσεις του Γρηγόρη Μάκου και του Λεονάρντο. Ο Ντούσαν Μπάγεβιτς θα ήθελε να αποκτηθούν οι δύο ποδοσφαιριστές, παρότι οι περιπτώσεις τους (η καθεμία ξεχωριστά) παρουσιάζουν «κολλήματα». Η ΑΕΚ περιμένει την απάντηση του Πανιωνίου στην πρόταση (800.000 ευρώ και 25% σε περίπτωση μεταπώλησης) που έχει καταθέσει για τον διεθνή μέσο. Σε ό,τι αφορά τον Βραζιλιάνο χαφ, οι «κιτρινόμαυροι» θα ασχοληθούν αφού κλείσει η υπόθεση του Μάκου. Αν τελικά υπάρξει αίσιο τέλος στα δύο παραπάνω θέματα, τότε η «Ένωση» αναμένεται να κινηθεί για την απόκτηση ενός δεξιού μπακ.\nΤζεμπούρ: «Στα 33 μου ίσως…»\nΣτη διάψευση του δημοσιεύματος που ήθελε την Αλ Ιτιχάντ να έχει καταθέσει πρόταση της τάξεως των 4 εκατ. ευρώ για την απόκτηση του Ραφίκ Τζεμπούρ προχώρησε η διοίκηση της ΑΕΚ. Οι διοικούντες τονίζουν ότι δεν έχουν δεχθεί καμία πρόταση για τον Γαλλοαλγερινό επιθετικό από την πρωταθλήτρια Σαουδικής Αραβίας, ενώ ο παίκτης δεν «ψήνεται» να αγωνιστεί στο συγκεκριμένο πρωτάθλημα. «Στα 33 μου ίσως πάω στη Σαουδική Αραβία», ήταν η ατάκα του 25χρονου άσου, όταν ενημερώθηκε για το σχετικό ρεπορτάζ.\n• Αισιοδοξία υπάρχει στην ΑΕΚ όσον αφορά τις ανανεώσεις των συμβολαίων του Νίκου Γεωργέα και του Παναγιώτη Ταχτσίδη. Στην «Ένωση» πιστεύουν ότι σύντομα οι δύο ποδοσφαιριστές θα βάλουν την υπογραφή τους και θα κλείσουν και τα συγκεκριμένα θέματα.\nPosted by ΚΩΣΤΑΣ-ΑΕΚ ΠΑΓΚΥΠΡΙΟΣ ΛΚΑΣ at 8:30 μ.μ.


Κατάνυξις: ΓΙΑΝΝΗΣ ΚΟΝΤΟΠΟΣ, ΦΡΙΞΟΝ ΗΛΙΕ - ΣΤΕΝΑΞΟΝ ΓΗ\nΓΙΑΝΝΗΣ ΚΟΝΤΟΠΟΣ, ΦΡΙΞΟΝ ΗΛΙΕ - ΣΤΕΝΑΞΟΝ ΓΗ\nΑπευθύνομαι προς τον συντάκτην του υπ'αριθμ. πρωτ 115/20-2-2017 εγγράφου της Ιεράς Μητροπόλεως Θεσσαλονίκης προς τον αιδεσιμ. πρωτοπρεσβύτερον π.Νικόλαον Μανώλην.\nΦυσικά το έγγραφο υπογράφει ο μητροπολίτης κ.Άνθιμος, αλλά όλοι γνωρίζουν ότι σε άλλον "θεόπνευστον" αρχιμανδρίτην ανήκει η πατρότης αυτού.\nΠοιος αλήθεια χριστιανός διάβασε αυτό το έγγραφο και δεν έφριξε; Είναι δυνατόν με ανυπόστατους ισχυρισμούς και παραπλανητικές αναφορές σε αποφάσεις συνόδων να γράφονται τέτοια έγγραφα; Λοιπόν κ.κ.της Ιεράς Μητροπόλεως.\nΗ ανάρτησις της 20ης Φεβρουαρίου 2017 με επικεφαλίδα "Η ΠΝΕΥΜΑΤΙΚΗ "ΜΟΛΟΤΟΦ" ΤΟΥ ΠΑΠΑ-ΝΙΚΟΛΑ", γράφτηκε από εμένα και κακώς αποδίδεται στον π.Νικόλαο. Ακολουθούν διάφορα σχόλια ΑΓΑΝΑΚΤΙΣΜΕΝΩΝ αναγνωστών σε σχετικές αναρτήσεις και τα οποία βεβαίως αναφέρονται στον μητροπολίτην και προς υμάς. Πού και πως διαπιστώσατε ύβριν και συκοφάντησιν; Αποτελεί ντροπή δι' υμάς η προσβλητική προς τον πρόσωπον του σεβαστού τοις πάσι πνευματικού μας πατρός Νικολάου Μανώλη τοποθέτηση σας όταν χαρακτηρίζεται αυτόν διακατεχόμενον "εωσφορικού εγωϊσμού".\nΨάξτε αλλού να βρείτε τοιούτους μέσα στο κλήρο.\nΕμείς δηλαδή,τα πνευματικά του τέκνα εξομολογούμεθα στον διάβολον ;;;;;!!!!!!!! ΑΙΣΧΟΣ!!!!!!!!\nΕπικαλείσθε κανόνας της εκκλησίας μας ενώ γνωρίζεται πολύ καλά ότι ουδεμίαν σχέση έχουν με την υπόθεση αυτήν, εκτός και αν είστε θεολογικώς τόσο μακράν νυχτωμένοι.\nΑλλά όχι.... Η εμπάθεια σας πλέον απέναντι στον παπά-Νικόλα σας έχει τυφλώσει και ο αέρας της εξουσίας σας πήρε τα μυαλά και τα σήκωσε. Του αποδίδεται τη "ρετσινιά" του σχισματικού. Ξέρετε μήπως τι σημαίνει "σχίσμα";\nΤον κατηγορείτε ότι ηγεμονικώς προσπαθεί να επιβάλει δικές του απόψεις. Σας μετέφερε κάποιος ότι μας εξαναγκάζει δια μαστιγίου ή μήπως όλες του οι αναφορές, διδαχές και ομιλίες έχουν βάση στις διδαχές και τα κείμενα των Αγίων και Θεοφόρων Πατέρων της Εκκλησίας μας;\nΞαναδιαβάστε τα κηρύγματα του, ακούστε τις ομιλίες του και βρείτε που θεολογικώς σφάλει.\nΣκανδαλίζει ο παπά-Νικόλας επειδή ελέγχει αλλά σας διαφεύγει (μάλλον δεν το γνωρίζεται) άτι ο Άγιος Γρηγόριος ο Θεολόγος μακάριζε αυτούς που ελέγχονται και ήθελε να είναι ανάμεσα σε αυτούς.\nΔιαβάστε λίγο πατερικά κείμενα και αν κάτι δεν καταλαβαίνετε απευθυνθείτε στον διωκόμενον σας να σας διαφωτίσει.\nΕπικαλείσθε τον ΠΔ' κανόνα των Αγίων Αποστόλων, ότι δηλαδή αν κάποιος κληρικός απευθύνει ύβριν κατά του βασιλέως ή του άρχοντος να καθαιρεθεί, εάν δε είναι λαϊκός να αφορισθεί....!!!!!\nΕσείς δηλαδή ερμηνεύετε όπως σας βολεύει.....\nΟ παπά-Νικόλας επικρίνει με βάση τους κανόνας των Θεοφόρων Πατέρων.... την ύβριν πού την διαβάσετε; Ποιος τώρα σκανδαλίζει, εσείς ή εκείνος;\nΘέλετε να σταυρώσετε στους χρυσούς επιστήθιους σας σταυρούς έναν αδελφό σας προκειμένου να είστε αρεστοί στον άρχοντα-βασιλιά.\nΑλήθεια, το ράσο γιατί το φοράτε όταν δεν μπορείτε να ερμηνεύσετε αυτούς των οποίων διάδοχοι επικαλείσθε;\nΣε λίγες ημέρες θα κληθούμε να αλληλοσυγχωρεθούμε κατά τον κατανυκτικόν εσπερινόν της Κυριακής ούτως ώστε να εισέλθουμε στην Αγία και Μεγάλη Τεσσαρακοστή με καθαρά τη καρδία. Αυτό για σας ισχύει ή μόνον για εμάς τους αμαρτωλούς (ων πρώτος ειμί εγώ) λαϊκούς; Την Μεγάλη Πέμπτη θα ακούσουμε στο δεύτερο από τα δώδεκα Ευαγγέλια την "ανάκριση" του Χριστού υπό του αρχιερέως. "Ταύτα δε Αυτού ειπόντος εις των υπηρετών παρεστηκώς έδωκε ράπισμα τω Ιησού ειπών, ούτως αποκρίνει τω αρχιερεί; Απεκρίθη αυτώ ο Ιησούς. Ει κακώς ελάλησα μαρτύρησον περί του κακού… ει δε καλώς τί με δέρεις;"\nΑυτό λοιπόν θέλετε να κάνετε στον παπά-Νικόλα; Γιατί τον "δέρνετε" αφού δεν ομίλησε κακώς;\nΤελειώνοντας θέλω να σας πω ότι ο πνευματικός μας στον αγώνα του δεν είναι μόνος. Η ιστορία θα τον δικαιώσει. Έχει την ευλογία του Δεσπότου Χριστού και τον Σταυρόν του μαρτυρίου του θα τον σηκώσει αγόγγυστα. Όταν καταλάβετε το λάθος να θυμηθείτε τον Ιούδα όταν επέστρεψε τα τριάκοντα αργύρια.\n"Ημαρτον, παραδούς αίμα αθώου. Οι δε είπον, τι πρός ημάς, σύ όψει".\nΕτικέτες ΓΙΑΝΝΗΣ ΚΟΝΤΟΠΟΣ , ΔΙΑΚΟΠΗ ΜΝΗΜΟΝΕΥΣΗΣ , Ο ΘΕΣ/ΝΙΚΗΣ ΑΝΘΙΜΟΣ , ΠΡΩΤΟΠΡ. ΝΙΚΟΛΑΟΣ ΜΑΝΩΛΗΣ


Silver European League: Στον τελικό η Εθνική ανδρών - ΕΘΝΙΚΕΣ ΟΜΑΔΕΣ - www.volleyplanet.gr : Ειδήσεις (νέα) για το Βόλλευ – News for Volleyball\n15/06/2019 10:44:18 μμ\nΤη νίκη-πρόκριση με 3-0 (25-16, 25-20, 25-21) σετ εοί της Βοσνίας σημείωσε η Εθνική ανδρών και θα δώσει το “παρών” στον τελικό του Silver European League. Το αντιπροσωπευτικό μας συγκρότημα κατέκτησε την πρώτη θέση στον Α΄ όμιλο και θα αντιμετωπίσει στον τελικό τη Ρουμανία, πρώτη του Β΄ ομίλου. Οι αναμετρήσεις θα είναι διπλές.Την Τετάρτη 26/06 η Εθνική θα υποδεχθεί τη Ρουμανία και την Κυριακή 30/06 θα διεξαχθεί ο επαναληπτικός.\nΑποστολή ΕΟΠΕ: Τάσος Μπαϊρακτάρης\nΔεν είναι όνειρο, δεν είναι υπόθεση, αλλά μια γλυκιά πραγματικότητα.\nΗ Εθνική Ανδρών με μια εξαιρετική εμφάνιση νίκησε στην Sportska Dvorana “LUKAVAC” την Βοσνία με3-0 (16-25, 20-25, 21-25), κατέκτησε την πρώτη θέση στον Όμιλο της και πλέον κόντρα στην Ρουμανία (26-30 Ιουνίου οι διπλοί αγώνες) θ΄αγωνιστεί στον τελικό του Silver European League, με στόχο την άνοδο στην Golden.\nΜια νίκη στην οποία είχαν όλοι καθοριστική συμβολή. Πρώτος ο Δημήτρης Ανδρεόπουλος, που είχε διαβάσει άριστα το παιχνίδι των Βόσνιων και τους χτύπησε και πάλι στο αδύνατο σημείο τους, την υποδοχή.\nΈνας «μαέστρος» Κώστας Στιβαχτής που μοίρασε ιδανικά το παιχνίδι και βοήθησε τα μέγιστα με το σερβίς του.\nΤον Ζουπάνι σταθερό με 14 πόντους, τον Φράγκο με 12 να τελειώνει όλες τις ψηλές μπάλες.\nΤους Πετρέα και Τακουρίδη να σπάνε μπάλες στο μπλοκ, και τον Κοκινάκη να δίνει λύσεις και ατελείωτο πάθος.\nΜια Ελλάδα που έπαιξε ωραίο βόλει και στηρίχθηκε για μία ακόμη φορά στην επίθεση της που έφτασε το 63%\nΣτο ξεκίνημα του πρώτου σετ το ματς πήγαινε πόντο, πόντο ως το 4-4. Σ’ εκείνο το σημείο το σερβίς της ελληνικής ομάδας άρχισε να κάνει την διαφορά. Η υποδοχή των Βόσνιων χάλασε, το μπλοκ δούλεψε και ο Φράγκος τελείωσε όλες τις ψηλές μπάλες στην κόντρα. Το σκορ έγινε 4-8. Τα φλόουτ σέρβις του Στιβαχτή διέλυσαν τους υποδοχείς των Βόσνιων, πότε τον Ρίστιτς, πότε τον Μιλοβάνοβιτς που έκαναν το ένα λάθος μετά το άλλο, δίνοντας είτε κόντρα μπάλες, είτε εύκολα μπλοκ. Ο έμπειρος πασαδόρος πήγε στην γραμμή στο 10-12 κι έφυγε στο 12-19 βάζοντας τις βάσεις για την κατάκτηστη του σετ, μοιράζοντας την ίδια στιγμή ιδανικά το παιχνίδι. Ένα πρώτο σετ που ήρθε εύκολα για τα ελληνικά χρώματα με 16-25.\nΣτο δεύτερο σετ πάλι οι ομάδες ήταν μαζί ως το 3-3. Τότε ήταν η σειρά του Τακουρίδη να πιέσει από το σερβίς και να χαλάσει την αντίπαλη υποδοχή. Το σκορ έγινε 4-7 με λάθος των γηπεδούχων. Σ’ εκείνο το σημείο οι Βόσνιοι πίεσαν και κατάφεραν να χαλάσουν την ελληνική υποδοχή. Δύο μπλοκ του Γκάγιτς και λάθη στην ελληνική επίθεση έφεραν τους Βόσνιους στο 10-9. Και πάλι όμως ανέλαβε δράση ο Στιβαχτής. Με δικό του μπλοκ και άσο το σκορ έγινε 11-13 και ιδανική πάσα έβγαλε τον Ζουπάνι για το 11-14. Ο Ανδρεόπουλος πέρασε στο ματς τον Ράπτη αντί του Κοκκινάκη με τον νεαρό να τον δικαιώνει με μπλοκ και άσο και το σκορ στο 12-16. Το αντιπροσωπευτικό μας συγκρότημα συνέχισε να πιέζει από το σερβίς βγάζοντας τον πασαδόρο των Βόσνιων Βίντοβιτς, έξω από τα 3 μέτρα δυσκολεύοντας έτσι την ανάπτυξη των επιθέσεων τους. Με τρία λάθη τους το σκορ πήγε στο 14-19. Με σερβίς του Μιλοβάνοβιτς που πήρε τρεις συνεχόμενους άσους οι Βόσνιοι πίεσαν και μείωσαν 18-19, κάνοντας το σετ νρέρμπι Με επίθεση του Ζουπάνι έγινε το 19-2 και η απάντηση του Μιλοβάνοβιτς έφερε το 20-21 Ζουπάνι ξανά για το 20-22. Ο μαγικός Στιβαχτής όμως ήταν εκεί. Με το σερβίς του χαλά ξανά την υποδοχή των Βόσνιων και αφού ο Τακουρίδης με μπλοκ κάνει το 20-23, τους οδηγεί με χαλασμένες υποδοχές σε δύο άουτ επιθέσεις για να κλείσει το σετ στο 20-25.\nΣτο ξεκίνημα του τρίτου σετ οι Βίσνιοι προσπάθησαν πάλι να πιέσουν από το σερβίς. Αρχικά το κατάφεραν και πέρασαν με 3-1 και 4-2 με αιχμή στην επίθεση τον Μιλοβάνοβιτς. Με Ζουπάνι όμως και λάθος επίθεση των Βόσνιων, το σκορ έγινε 4-4. Μετά το 5-5 η Εθνική πήρε προβάδισμα με επίθεση, Ζουπάνι, άσο Τακουρίδη και λάθη των Βόσνιων για το 5-9. Ο Μιλοβάνοβιτς όμως, κορυφαίος των Βόσνιων , από το σερβίς έκανε το 8-9. Το σκορ πήγε\nΣτο 10-11 κι εκεί η Εθνική πίεσε ξανά. Με Πετρέα να σερβίρει και Ζουπάνι να εκτελεί το σκορ πήγε στο 12-16. Με επίθεση του Ζουπάνι το σκορ έγινε 13-17 κι ακολούθησαν συνεχόμενα λάθη των Βόσνιων με το σκορ να πηγαίνει στο 14-19. Φράγκος και Πετρέας τελείωναν μπάλες και το σκορ πήγε στο 18-22. Επίθεση και άσος του Ντίντοβιτς έκαναν το 20-22. Άουτ σερβίς Ντίνοβιτς και 20-23, επίθεση Μιλοβάνοβιτς και 21-23, Επίθεση Κοκκινάκη και μπλοκ Φράγκου έκλεισαν μια σπουδαία νίκη για το αντιπροσωπευτικό μας συγκρότημα.\n2ο σετ: 5-8, 12-16, 19-21, 20-25\n3ο σετ: 5-8, 12-16, 17-21, 21-25\n*Οι πόντοι της Βοσνίας προήλθαν από 8 άσσους, 28 επιθέσεις, 5 μπλοκ και 16 λάθη αντιπάλων και της Ελλάδας προήλθαν από 8 άσσους, 33 επιθέσεις ,5 μπλοκ και 29 λάθη αντιπάλων.\nΤα σετ: 0-3 (16-25, 20-25, 21-25)\nΒΟΣΝΙΑ (Μπάκοβιτς): Γκάιτς 3 (1/5 επ., 2 μπλοκ), Κόλο 6 (4/7 επ., 1 άσσος, 1 μπλοκ), Οσμάνοβιτς 7 (6/22 επ., 1 μπλοκ), Σορμάζ 2 (2/3 επ.), Ρίστιτς 3 (3/10 επ., 50% υπ. – 0% άριστες), Βίντοβιτς / Γιάνγιτς (λ, 25% υπ. – 6% άριστες), Λούκιτς (λ), Μιλοβάνοβιτς 13 (8/10 επ., 5 άσσοι, 25% υπ. – 0% άριστες), Ντίντοβιτς 6 (3/8 επ., 2 άσσοι, 1 μπλοκ), Σορμάζ Λ. 1 (1/2 επ.), Πόποβιτς.\nΕΛΛΑΔΑ (Ανδρεόπουλος): Ζουπάνι 14 (13/20 επ., 1 μπλοκ), Στιβαχτής 4 (3 άσσοι, 1 μπλοκ), Πετρέας 4 (2/3 επ., 1 άσσος, 1 μπλοκ), Κοκκινάκης 5 (5/10 επ., 50% υπ. – 17% άριστες), Τακουρίδης 6 (1/1 επ., 3 άσσοι, 2 μπλοκ), Φράγκος 12 (12/15 επ., 53% υπ. – 16% άριστες) / Ζήσης (λ, 53% υπ. – 13% άριστες), Δαρίδης (λ), Τζιουμάκας, Ράπτης 1 (1 άσσος), Βουλκίδης.\nΕλλάδα – Βοσνία 3-0 (25-20, 25-15, 25-17)\nΑυστρία – Ουγγαρία 3-1 (19-25, 28-26, 25-19, 25-23)\nΟυγγαρία – Αυστρία 0-3 (24-26, 21-25, 23-25)\nΒοσνία – Ελλάδα 0-3 (16-25, 20-25, 21-25)\n1. Ελλάδα 5 νίκες – 1 ήττα, 15 βαθμοί, 16-5 σετ, 511-428 πόντοι\n2. Αυστρία 5 νίκες – 1 ήττα, 15 βαθμοί, 15-5 σετ, 478-437 πόντοι\n3. Ουγγαρία 1 νίκη – 5 ήττες, 3 βαθμοί, 7-16 σετ, 498-549 πόντοι\n4. Βοσνία 1 νίκη – 5 ήττες, 3 βαθμοί, 4-16 σετ, 400-473 πόντοι\nΑποχώρησε από το Δερβένι η Εθνική ανδρών!\nΜια ημέρα μετά την επίσημη ενημέρωση ότι η Εθνική Ανδρών βρίσκεται για προετοιμασία στο Δερβένι ενόψει των φιλικών με…\n31/08/2019 11:00:53 μμ\nSavaria Cup: Ήττα από τη Γαλλία με διαμαρτυρίες και αποβολή Ναράνχο!\nΗ Ελλάδα γνώρισε την ήττα με 3-1 σετ από τη Γαλλία στο πλαίσιο της τρίτης αναμέτρησης του τουρνουά Savaria…\n13/08/2019 10:44:21 μμ\nSavaria Cup: Πρώτη νίκη για τη γαλανόλευκη\nΈσπασε το… ρόδι η Εθνική ομάδα στο πενταεθνές τουρνουά «Savaria Cup» που διεξάγεται στην Ουγγαρία, επικρατώντας 3-1 σετ (25-22,…\n12/08/2019 10:39:04 μμ\nΜε το αριστερό στο Savaria Cup η Εθνική γυναικών\nΗ Εθνική γυναικών γνώρισε την ήττα από την Ουγγαρία με 3-2 σετ (28-26, 25-12, 19-25, 19-25, 15-11) στην πρεμιέρα του Savaria…\n10/08/2019 11:45:40 μμ\nΣωτήρια χορηγία για τις Εθνικές ανδρών και γυναικών\nΜετά από 13 χρόνια επιστρέφει η Εθνική Τράπεζα στις φανέλες της Εθνικής Ελλάδας, είδηση όχι απλά ευχάριστη αλλά στην…\n06/08/2019 05:59:33 μμ\nEurovolley2019: To Volleyplanet στην πρώτη συγκέντρωση της Εθνικής (φωτ, vid)\nΦόρτισαν μπαταρίες, ξεκουράστηκαν και πιο ορεξάτοι από ποτέ αφού ο στόχος της συμμετοχής στην τελική φάση του Ευρωπαϊκύ πρωταθλήματος…\n25/07/2019 11:30:45 μμ\n17/07/2019 11:11:14 μμ\nΑνατροπή με Ζίντκοβα η ΑΕΚ\nΤην παρουσία της στον μεγάλο τελικό του τουρνουά «Ι. Μαλακατές» που φιλοξενεί στο «Π. Γιαννακόπουλος» ο Παναθηναϊκός εξασφάλισε η…


http://pella-news.blogspot.gr Pella-news.blogspot.gr© ...ΑΠΟ ΤΗΝ ΠΑΤΡΙΔΑ ΤΟΥ ΜΕΓΑΛΟΥ ΑΛΕΞΑΝΔΡΟΥ: Ελλάδα - Βολιβία 2-1 (βίντεο)\nΤο ζητούσε από το προηγούμενο ματς, το έψαξε και σήμερα από νωρίς και τελικά χάρη στον Παναγιώτη Κονέ βρήκε την επιθετική λύση. Η Εθνική, με τους περισσότερους από τους θεωρητικά βασικούς στη σύνθεσή της, μπήκε δυνατά στον αγωνιστικό χώρο και στο πρώτο μισό του ημιχρόνου ήταν η απόλυτη κυρίαρχος. Το γκολ, που όλο αυτό το διάστημα έψαχνε, επιτέλους ήρθε με πρωταγωνιστή τον μέσο της Μπολόνια. Στο 21' ο Σαλπιγγίδης, αφού κυνήγησε μια χαμένη μπαλιά, έβγαλε τη σέντρα από τα δεξιά και ο Κονέ με δυνατή κεφαλιά από το ύψος του πέναλτι δεν άφησε περιθώρια αντίδρασης στον τερματοφύλακα της Βολιβίας.\nΜέχρι εκείνο το σημείο, όπως γράψαμε και παραπάνω, το αντιπροσωπευτικό μας συγκρότημα κυριάρχησε στον αγωνιστικό χώρο και με ώθηση από τους παθιασμένους σε ακόμη ένα ματς, ομογενείς, έφτασε αρκετές φορές κοντά στο γκολ. Η ομάδα του Φερνάντο Σάντος είχε κίνηση, γρήγορες εναλλαγές, σωστή κυκλοφορία και δεν προβληματίστηκε με τη φορτωμένη μεσαία γραμμή των αντιπάλων, ενώ κυρίως από τα αριστερά με τον Σαμαρά βρήκε κενούς χώρους για να απειλήσει. Η πρώτη προειδοποίηση ήρθε μόλις στο 12' όταν ο Γκέκας έγινε κάτοχος της μπάλας στο ύψος της μικρής περιοχής, με πλάτη προς το τέρμα, όμως το γύρισμά του πέρασε ελάχιστα έξω. Ο ίδιος στο 19' έπιασε ένα μονοκόμματο σουτ μέσα από την περιοχή, το οποίο επίσης δεν είχε θετική κατάληξη. Μετά το γκολ του Κονέ, οι Βολιβιανοί- που μέχρι πρότινος περίμεναν την κατάλληλη στιγμή για να βγουν στην αντεπίθεση- ανέβασαν τις γραμμές τους, πίεσαν, αλλά και πάλι δεν μπόρεσαν να απειλήσουν. Αμυντικά σε ακόμη ένα ημίχρονο η Εθνική μας ήταν εξαιρετική, δεν είχε... επισκέψεις στην περιοχή της και απομάκρυνε με επιτυχία κάθε κίνδυνο.\nΤα πάντα ήταν υπό έλεγχο. Το άγχος του γκολ είχε διαγραφεί. Οι διεθνείς μας μπήκαν στο δεύτερο ημίχρονο πιο απελευθερωμένοι και πάνω που έδωσαν κατοχή στους Βολιβιανούς και φάνηκε να ρίχνουν στροφές, ήρθε στο 54' ο Κατσουράνης- επίσης με κεφαλιά- να σημειώσει το 2-0. Αυτό ήταν. Οι ποδοσφαιριστές του Φερνάντο Σάντος έφεραν το ματς εντελώς στα μέτρα τους, διαγράφοντας οποιαδήποτε ελπίδα των αντιπάλων για θετικό αποτέλεσμα.\nΣτα θετικά, το γεγονός ότι παρά το υπέρ της σκορ, η Εθνική μας συνέχισε να επιτίθεται, να δημιουργεί ευκαιρίες και να πιέζει για ακόμη ένα γκολ. Ο Γκέκας προσπάθησε σε δύο περιπτώσεις- στη μία σε τετ-α-τετ- να προσθέσει το όνομά του στον πίνακα των σκόρερ, αλλά μάταια. Οι είσοδοι στη συνέχεια των Καραγκούνη, Φετφατζίδη και Ταχτσίδη έφεραν φρεσκάδα και διατήρησαν την υπεροχή μας μέχρι το φινάλε. Μοναδικό αρνητικό στα τελευταία λεπτά, ο χώρος που έδιναν οι διεθνείς στις επιθέσεις των Βολιβιανών, που είχε ως αποτέλεσμα να μειώσουν στο 70' με το μακρινό σουτ του Άρτσε, που αιφνιδίασε τον Καρνέζη.


Τα μονοπάτια του Αγγέλου μου, Εργαστήρι του συγγραφέα, Σελίδες από τα ημερολόγια\nΣκέψεις και αβεβαιότητες\nΣελίδες από τα ημερολόγια που κρατούσα μια ζωή\nΣε αυτά τα ίδια μονοπάτια θα περπατήσω ξανά. Αυτό το βιβλίο που ετοιμάζεται στις εκδόσεις Πατάκη και θα κυκλοφορήσει σε λίγες μέρες είναι τα μονοπάτια του Αγγέλου μου, αυτά που ο πόνος της μύησης, ο άσωτος πόνος της αγάπης τα έκανε φίλντισι και φως αειρρόω της μνήμης. Κι εγώ πρέπει να βρω τις ίδιες πατημασιές μου, τα ίδια σημεία όπου πέρασα και να ακουμπήσω πάνω τους την ψυχή μου, έτσι για να βεβαιωθώ πως αυτά που έζησα αυτά που ζούμε είναι δικά μας και είναι εκεί που τα αφήσαμε απαρασάλευτα και ακοίμητα και μας κοιτάζουν στα μάτια.\nΉταν τα ημερολόγια μου που κρατούσα μια ζωή. Δυο πάνινοι σάκκοι γεμάτοι από στιγμές της ζωής μου μετέωρες μέσα στον χρόνο στιγμές καταργημένες και μαζί παρούσες, ακοίμητες όπως ο χρόνος, σταθμοί βροχεροί και ποιητικοί σχεδιασμοί ενός πάντα νέου βιβλίου και αποχαιρετισμοί χαμένοι στην ομίχλη της μνήμης.\nΕίπα να τα κάψω όπως είναι πριν τα δω. Τις στιγμές που έζησες δεν τις μοιράζεσαι με τους αναγνώστες, είπα. Και τα άπλωσα πάνω στο γραφείο μου και πάνω στο πάτωμα να τα δω για τελευταία φορά. Να τα αποχαιρετήσω. Όμως αυτό που έζησες δεν είναι μόνο πάνω στις γραμμένες σελίδες τις ξεχασμένες, είναι μετέωρο μέσα στον χρόνο σου και μέσα στην ψυχή σου, εισβάλλει στην παρούσα στιγμή που ζεις, την εξουσιάζει και την ανατρέπει. Πράγματα που τα ξέχασες, στιγμές που τις θεωρούσες καταργημένες αναδύονται από τα βάθη ενός παρελθόντος ακοίμητου και σε αιφνιδιάζουν.\nΣε μια παρόμοια κατάσταση βρισκόμουν, όταν πήρα να ανοίξω ένα ημερολόγια να δω τι έγραφα – είναι κάποια χρόνια που δεν γράφω πια. Και δεν το άφησα από τα χέρια μου. Η ζωή μου, είπα. Αυτή που τη νόμιζα χαμένη ή καταργημένη, επικαλυμμένη από τον άσωτο χρόνο τον πανδαμάτορα. Η ζωή μου ολόφωτη. Με όλες τις αγωνίες μου τις ιερές. Με τη μία μεγάλη αγωνία μου να βρω κάθε φορά το σωστό μοναπάτι, αυτό που το περπάτησε ο Άγγελός μου πριν από μένα. Να το βγάλω από την καταχνιά και την ομίχλη που το τύλιγε. Να το κάνω φίλντισι και φως σαν τον Άγγελό μου.\nΚαι αντί να τα κάψω, έκανα κάτι καλύτερο. Διάλεξα τις σελίδες που μιλούν για τα βιβλία μου. Πώς τα έγραψα. Ποια γεγονότα της ζωής μου με έβγαλαν σε εκείνο ή στο άλλο μονοπάτι. Βρήκα αυτά που με πόνεσαν και πάντα ό,τι μας πονά, μας διαμορφώνει. Μας κάνει δυνατούς μπρος στο άδικο. Μας κάνει να δεχόμαστε με ταπεινότητα το άδικο αυτό που περισσεύει σε όλους τους καιρούς.\nΒρήκα αμέτρητες φορές τον εαυτό μου σε μια γωνιά μέσα στην Αγια Σοφιά, τα χρόνια που έγραφα το βιβλίο μου “Πήραν την Πόλη, πήραν την”, όταν είχα ανάγκη να βγω από τα ιστορικά γεγονότα και να ζήσω τις ίδιες τις αντηχήσεις, τον κραδασμό του σπαραγμού τον κύκλιο που μου έφερναν τα βάθη του χρόνου.\nΚαι πόσο χαίρομαι που αυτό το βιβλίο μου αγαπήθηκε από τόσο πολλούς αναγνώστες. Όπως και ο Άγγελός μου. “Ο Άγγελος της Στάχτης”. Μπορεί να μην αγαπήθηκε από τόσο πολλούς. Όμως αγαπήθηκε παράφορα από τους λίγους, όπως τον αγάπησα κι εγώ και τον είπα επαλήθευση της ψυχής μου.\nΣτις ημερολογιακές σελίδες μιλώ περισσότερο για τα μυθιστορήματα του πρώτου κύκλου της ζωής μου. Όταν προσπαθούσα να γνωρίσω το πρόσωπό μου. Τότε που ακόμα οι δρόμοι μπροστά μου ήταν λευκοί και άγραφοι. Μιλώ για τους συγγραφείς, τους ποιητές που αγάπησα.\nΤον Σάμουελ Μπέκετ και τον Οδυσσέα Ελύτη. Τον T.S.Eliot που η ποίησή του είχε γίνει ένα με τη σκέψη μου. Όπως αργότερα είχε γίνει του Ελύτη και του Μπέκετ. Τότε κατάλαβα πως η ποίηση είναι μεγάλη όταν αναδύεται μέσα στην καθημερινότητά σου. Για να σε φέρει σε μιαν άλλη παράλληλο με την ποραγματικότητα που ζεις. Να δημιουργήσει έναν υπερρεαλισμό έτσι που να πλουτίσει και να ομορφύνει την στερημένη καθημερινότητα. Περπατάς σ’ ένα δρόμο ή περιμένεις στη στάση του τρόλεϋ, και στο μυαλό σου εισβάλλει ο στίχος του Έλιοτ: “Τι θα κάνουμε αύριο; Τι θα κάνουμε πάντα; Ζεστό νερό στις δέκα”. ‘Η μπαίνεις στο λεωφορείο και σε σπρώχουν κι εσύ σκέφτεσαι τον στίχο του Ελύτη: “Πέφτοντας η ζωή μου / ένα κομμάτι ελάχιστο από τη ζωή μου”.Το βιβλίο ετοιμάζεται στις εκδόσεις Πατάκη.\nΑισθάνομαι την ανάγκη να πω ένα μεγάλο ευχαριστώ που, εν μέσω κρίσης και κατάρρευσης, βγάζουν αυτό το πολύ σημαντικό για μένα βιβλίο, σημαντικό με την έννοια της προσωπικής συμμετοχής, αφού είναι ένα βιβλίο για τη ζωή μου. Αυτοσχεδιάζοντας πάνω στη ζωή μου, όπως είπα, πάνω στην ψυχή μου ακόμα, μέσα από τις χιλιάδες σελίδες των ημερολογίων μου.\nΚαι θέλω να πιστεύω, έτσι όπως το ένιωσα από την πρώτη στιγμή που αποφάσισα την έκδοση, πως αυτό το βιβλίο είναι ένα δώρο για τους αναγνώστες μου. Τους αναγνώστες εκείνους που αγάπησαν τα βιβλία μου.\nΚανείς δεν μπορεί να βγει αλώβητος, όταν αποφασίζει να κάνει πράγματα που τον ξεπερνούν. Και κάποια βιβλία που έγραψα με ξεπερνούν. Ή κάποιες αποφάσεις που πήρα σε δύσκολες στιγμές.\n“Τα μονοπάτια του Αγγέλου μου – τα φιλντισένια μονοπάτια της ζωής μου” είναι ένα βιβλίο που με ξεπερνά.\nΌμως σε λίγο δεν θα ανήκει πια σε μένα.\nΚι αυτό ακόμα δεν μέτρησα πόσο πονά.\nΕίναι αυτό που με βασάνιζε τον τελευταίο καιρό πως: Τίποτα δεν έχουμε δικό μας.\nΉ τίτοπα δεν έχω δικό μου.\nΉ, για να το πω αλλιώς, είναι δικό μου μόνο αυτό που έδωσα.\nΕίναι δικό μας μόνον αυτό που δίνουμε.\nΑυτό που, δίνοντά το, νομίζουμε πως το χάνουμε για πάντα. Όμως σήμερα ξέρω πως τότε, μόνον τότε γίνεται δικό μας από τους πάμφωτους δρόμους της ψυχής.\nΔημοσιεύτηκε στο εργαστήρι του συγγραφέα, Fractalart, 2016


Συμβουλές προστασίας των ανήλικων που χρησιμοποιούν φορητές συσκευές - PagasitikosNews\nΒρίσκεστε εδώ: ΚΕΝΤΡΙΚΗ / ΚΟΙΝΩΝΙΑ / ΤΕΧΝΟΛΟΓΙΑ / Συμβουλές προστασίας των ανήλικων που χρησιμοποιούν φορητές συσκευές\nΣυμβουλές προστασίας των ανήλικων που χρησιμοποιούν φορητές συσκευές\n8 Μαΐου 2015 - 00:40 Από Τριαντάφυλλος Γαβρινιώτης\nΟι απειλές βρίσκονται παντού στο Διαδίκτυο και αποτελούν σοβαρό κίνδυνο για τους νεότερους σε ηλικία χρήστες. Επιπλέον, τα παιδιά που χρησιμοποιούν φορητές συσκευές μπορεί να είναι ακόμα πιο ευάλωτα, επειδή είναι ελεύθερα να «σερφάρουν» στο Διαδίκτυο οποτεδήποτε ή οπουδήποτε χωρίς την επίβλεψη ενηλίκου.\nΣύμφωνα με έρευνα της Kaspersky Lab και της B2B International, σε περίοδο 12 μηνών, το 22% των ερωτηθέντων δήλωσε ότι τα παιδιά του αντιμετώπισαν ψηφιακά περιστατικά. Σε αυτά περιλαμβάνονται κρούσματα cyber-bullying ή επισκέψεις σε ιστοσελίδες που περιέχουν υλικό επιβλαβές για νεαρές ηλικίες.\n«Σερφάροντας» στο Διαδίκτυο, τα παιδιά μπορεί να συναντήσουν ιστοσελίδες με ακατάλληλο περιεχόμενο, όπως, για παράδειγμα, ιστοσελίδες με πορνογραφικό περιεχόμενο ή πληροφορίες σχετικά με όπλα ή ναρκωτικά. Ένα άλλο κοινό πρόβλημα προκύπτει όταν τα αποτελέσματα αναζήτησης δεν οδηγούν στο είδος των πληροφοριών που ψάχνει ένας χρήστης. Για παράδειγμα, ένα παιδί θα μπορούσε να ψάχνει για κινούμενα σχέδια, αλλά τα αποτελέσματα που θα συναντήσει να οδηγούν σε κινούμενα σχέδια για ενήλικες.\nΤα κοινωνικά δίκτυα αποτελούν επίσης σοβαρή πηγή απειλών. Τα παιδιά μπορούν να προσθέσουν αδιακρίτως οποιονδήποτε ως «φίλο», να κάνουν γνωριμίες και να επικοινωνούν με ανθρώπους που θα μπορούσαν να τα αναστατώσουν ή να τα παραπλανήσουν ή ακόμα και να επιχειρήσουν να τους αποσπάσουν ευαίσθητες πληροφορίες. Συγκεκριμένα, η έρευνα έδειξε ότι το 21% των γονέων έχει χάσει χρήματα ή εμπιστευτικές πληροφορίες που ήταν αποθηκευμένες σε μια φορητή συσκευή, λόγω των δραστηριοτήτων των παιδιών.\nΤα σύγχρονα τηλέφωνα και tablets χρησιμεύουν συχνά αποκλειστικά ως κονσόλες παιχνιδιών, καθώς πολλά παιδιά δεν τα χρησιμοποιούν για κάτι άλλο. Ωστόσο, δεν είναι όλα τα παιχνίδια κατάλληλα για παιδιά. Ορισμένα περιέχουν σκηνές βίας, υβριστικό ή ερωτικό περιεχόμενο. Και τα παιχνίδια δεν είναι ο μοναδικός κίνδυνος, καθώς κάθε εφαρμογή που «κατεβάζουν» από επίσημα καταστήματα θα μπορούσε να περιέχει ανεπιθύμητες πληροφορίες.\nΕίναι σημαντικό να θυμόμαστε ότι κάποιοι κίνδυνοι είναι γενικοί και μπορεί να επηρεάσουν ανθρώπους κάθε ηλικίας. Παρόλα αυτά, επειδή τα παιδιά έχουν λιγότερες εμπειρίες, ενδέχεται να είναι πιο ευάλωτα σε αυτούς τους κινδύνους. Για παράδειγμα, μπορεί να μην κατανοούν καλά πόσο επικίνδυνη μπορεί να είναι μια ιστοσελίδα ή ένα αρχείο. Έτσι, μπορεί τελικά να κατεβάσουν «μολυσμένα» αρχεία ή να εισάγουν δεδομένα σε μια ιστοσελίδα phishing.\nΓι’ αυτό, είναι κρίσιμο να βεβαιωθείτε ότι η συσκευή προστατεύεται σωστά από ιούς, phishing και άλλες ηλεκτρονικές απειλές. Αυτό ισχύει ειδικά στην περίπτωση των Android συσκευών, αφού περίπου το 99% του προγραμμάτων mobile malware στρέφονται ενάντια στην πλατφόρμα Android.\nΟι σύγχρονες τεχνολογίες μπορούν να συμβάλουν στην προστασία των παιδιών στο Διαδίκτυο. Η Kaspersky Lab προσφέρει μια σειρά από εργαλεία για να διασφαλίσει ότι τα παιδιά είναι ασφαλή από ψηφιακές απειλές που στοχεύουν φορητές συσκευές. Τα εργαλεία αυτά μπορούν να εμποδίσουν αυτόματα επικίνδυνο περιεχόμενο, να φιλτράρουν ανεπιθύμητες ιστοσελίδες και να παρέχουν στους γονείς αναφορές σχετικά με τις εφαρμογές που έχουν εγκατασταθεί από τα παιδιά τους.\nΔιαγράφει οφειλές συνδρομητών η WIND\n8 Μαΐου 2015 - 00:27 Από Τριαντάφυλλος Γαβρινιώτης\nMicrosoft:1 δισεκατομμύριο συσκευές με Windows 10 μέχρι το 2018\n8 Μαΐου 2015 - 00:52 Από Τριαντάφυλλος Γαβρινιώτης\nΛαμπρή η πανήγυρις του Αγίου Νικολάου στον Βόλο #ΜητροπολιτικόΙερόςΝαόςΑγίουΝικολάου - https://t.co/QMHmVhv4vW - 14 λεπτά πριν


InfoKids Ίος: Κάτασπρο, Κυκλαδίτικο νησί, σκαρφαλωμένο πάνω στο βουνό! | InfoKids\nΣυγγραφέας: Μαίρη Στραβοράβδη Στις 03/07/2014 @ 08:21 Σε Ταξίδια | 0 σχόλια\nΜε φανατικό νεαρό κοινό, συνδυάζει τις όμορφες παραλίες για ήρεμες διακοπές με τη νυχτερινή ζωή.\nΤο περιβάλλον είναι μαγικό! Είναι κοσμοπολίτικο, τόσο για οικογένειες όσο και για εκείνους που αναζητούν ένα αυθεντικό καταφύγιο στις Κυκλάδες. Κέντρο του νησιού ο παραδοσιακός οικισμός της Χώρας, με τα κλασικά κυκλαδίτικα σπίτια.\nΠαντού συναντάς δαιδαλώδη μικρά σοκάκια που είναι γεμάτα μπαρ, καφετέριες, ταβερνάκια και εστιατόρια με ελληνική και ξένη κουζίνα. Πολλά τουριστικά μαγαζάκια προσελκύουν δεκάδες επισκέπτες!\nΚαλώς ήρθατε στην Ίο!\nΟι όμορφες πεντακάθαρες παραλίες της Ίου είναι άλλο ένα μεγάλο ατού του νησιού.\nΗ πιο πολυσύχναστη παραλία του νησιού είναι ο Μυλοπότας, ο οποίος βρίσκεται σε πολύ κοντινή απόσταση από την Χώρα, με μεγάλη πλατιά αμμουδιά περίπου δύο χιλιομέτρων, οργανωμένη με ξαπλώστρες και ομπρέλες, θαλάσσια σπορ και beach bars.\nΆλλες ωραίες παραλίες είναι το Μαγγανάρι - από τις ομορφότερες παραλίες του νησιού, οργανωμένη, με μια κεντρική αμμουδερή παραλία και μικρούς κόλπους. Εξίσου γνωστή και πολυσύχναστη παραλία αλλά καθόλου κοσμοπολίτικη. Για την ακρίβεια πρόκειται για έξι κόλπους ο ένας δίπλα στον άλλο που συνθέτουν ένα μαγευτικό τοπίο. Θα βρείτε ταβέρνες και μπαράκια!\nΑκόμα ο Γιαλός - κοντά στο λιμάνι, με λευκή άμμο ιδανική για οικογένειες.\nΗ παραλία Βαλμά - αμμουδιά ανάμεσα σε τεράστιους βράχους- είναι τόσο γραφική που θα σας μείνει αξέχαστη!\nΝα επισκεφτείτε το Κολιτσάνι, η Κουμπάρα, ο Κάλαμος, ο Σαπουνόχωμα, η παραλία του Παπά, η παραλία της Ψάθης και η Αγία Θεοδότη, υπέροχες, καθαρές παραλίες!\nΕπίσης υπάρχουν πολλές μικρότερες παραλίες, η πρόσβαση των οποίων είναι αρκετά δύσκολη.\nΟ επισκέπτης του νησιού μπορεί να κάνει θαλάσσια σπορ. Θα βρείτε άφθονα σε αρκετές παραλίες. Windsurfing, wake-boarding, τζετ - σκι, καταδύσεις, ακόμα και kitesurfing είναι κάποια από αυτά.\nΙδιαίτερα πλούσιος είναι ο βυθός της Ίου, προσελκύοντας πολλούς φανατικούς της κατάδυσης.\n-Τάφος του Ομήρου, στη θέση Πλακωτό. Η Ίος χαρακτηρίστηκε ως το «νησί του Ομήρου», από τον σπουδαίο επικό ποιητή Όμηρο, ο οποίος τον 8ο αιώνα π.χ. συνέθεσε δύο από τα πιο σημαντικά έπη στην παγκόσμια ιστορία την «Ιλιάδα» και την «Οδύσσεια». Ένας θρύλος λέει ότι ο Όμηρος πέθανε στο νησί μη μπορώντας να λύσει ένα αίνιγμα που του έβαλαν ψαράδες στην περιοχή του Πλακωτού.\n-Τις εκκλησίες και τους παραδοσιακούς ανεμόμυλους.\n-Αρχαιολογικό Μουσείο Ίου. Φιλοξενούν εκθέματα από την προϊστορική μέχρι και τη ρωμαϊκή εποχή.\n-Πρωτοκυκλαδικός οικισμός Σκάρκου. Χρονολογείται στο 2.800 π.Χ. Έχει βραβευτεί για την υποδειγματική αναστύλωσή του, που ανέδειξε διώροφα σπίτια, πλατείες και φαρδείς δρόμους.\n-τοπικά τυριά: Το σκοτύρι ( πικάντικη γεύση και άρωμα από θρούμπι ), το ξινό ( κρεμώδες άσπρο τυρί ), το κεφαλοτύρι, η γραβιέρα και η μυζήθρα είναι οι βασικοί τύποι τυριών που θα βρείτε εδώ.\n-εξαιρετική φάβα, κάπαρη και ρίγανη.\n-Δοκιμάστε τσιμέτια -άνθη κολοκυθιάς γεμιστά με ρύζι - αλλά και συνταγές με καλό ντόπιο κρέας και τοπικά ζυμαρικά, μάτσι -χειροποίητες χυλοπίτες - και μερμιτζέλι -χειροποίητο κριθαράκι.\n-Για την Ίο εκτελούνται ακτοπλοϊκά δρομολόγια από τον Πειραιά και το ταξίδι διαρκεί περίπου 8 ώρες.\n- Το νησί συνδέεται επίσης και με τη Ραφήνα.\n- Τους καλοκαιρινούς μήνες, λόγω της μεγάλης τουριστικής κίνησης προς τα νησιά των Κυκλάδων εκτελούνται πιο συχνά δρομολόγια με 20 αφίξεις και αναχωρήσεις καθημερινώς.\n-Το νησί έχει σύνδεση και με τις υπόλοιπες Κυκλάδες και πιο συγκεκριμένα με την Πάρο, την Νάξο, τη Σαντορίνη, τη Μύκονο, τη Σίκινο και τη Φολέγανδρο.\nURL άρθρου: https://www.infokids.gr/ios-kataspro-kykladitiko-nisi-skarfa/


Μοσχαρίσιο Νουά με μανιτάρια και χρωματιστά πιπέρια | Dailycious.gr\nΜοσχαρίσιο Νουά με μανιτάρια και χρωματιστά πιπέρια\nElly Margaritides Σε Διεθνής, Ζεστά (ή Χλιαρά), Κρέας, Κυριακάτικα, Κυρίως Γεύμα, Όλες τις εποχές, Στην κατσαρόλα\nΑυτό είναι το καλό μου το κρέας το οποίο ετοιμάζω πολύ συχνά όταν έχουμε καλεσμένους. Το προτιμώ γιατί πιάνει τόπο, ιδίως αν είναι μεγάλο το νουά, ενώ φτιάχνοντας το από την προηγουμένη μου λύνει τα χέρια. Όσο για την γεύση του τι να πω… Τρυφερό κρεατάκι με άφθονα μανιτάρια, λίγο λευκό κρασί και μία αραιωμένη μπεσαμέλ με σκόρπια πιπέρια που αν τα πετύχεις εκρήγνυνται στο στόμα. Τα παιδιά (παραδόξως…) δεν τα έχω πείσει ακόμα, να φταίνε τα μανιτάρια; τα πιπέρια; η σάλτσα; …δεν ξέρω, αλλά θέλω να πιστεύω ότι είναι θέμα χρόνου. Επειδή όμως εγώ είμαι πεπεισμένη εδώ και καιρό, για το νουά με τα μανιτάρια, το κρασί και τα χρωματιστά πιπέρια χρειάστηκα:\nΞεπλένω και σκουπίζω το νουά με χαρτί κουζίνας.\nΣτην συνέχεια πάνω σε μία επίπεδη επιφάνεια (ή ένα μεγάλο πιάτο) απλώνω το αλεύρι και γυρνάω το κρέας να αλευρωθεί καλά από όλες τις πλευρές.\nΠαράλληλα ζεσταίνω το λάδι (θερμοκρασία 9/9) σε μία φαρδιά κατσαρόλα (δίχως να κάψει). Μόλις ζεσταθεί καλά το λάδι, ρίχνω το αλευρωμένο κρέας και το αφήνω να πάρει χρώμα από όλες τις πλευρές, διατηρώντας ψηλή θερμοκρασία.\nΑφού πάρει χρώμα το κρέας και κάνει κρούστα, το κρατάω στην άκρη καθώς δεν θέλω να χρησιμοποιήσω το ίδιο σκεύος με το καμμένο λάδι.\nΣε ένα άλλο ευρύχωρο σκεύος ζεσταίνω το υπόλοιπο λάδι σε δυνατή φωτιά (9/9). Μόλις ζεσταθεί, ρίχνω τα κρεμμύδια και τα γυρνάω για 5’ να πάρουν λίγο χρώμα και να ψηθούν (σε θερμοκρασία 7/9).\nΔιατηρώντας την θερμοκρασία ψηλή, προσθέτω το κρέας, το κρασί, τα δαφνόφυλλα, το αλάτι και τα πιπέρια και δίνω 2-3 βράσεις μέχρι να εξατμισθεί το περισσότερο αλκοόλ από το κρασί.\nΜετά από 5’ σκεπάζω το σκεύος με καπάκι, χαμηλώνω την φωτιά (στο 3/9) κι αφήνω το νουά να σιγοψηθεί για 2,5-3 ώρες ή μέχρι να γίνει τρυφερό. Δεν προσθέτω νερό ή άλλο υγρό, καθώς το κρέας θα αφήσει κατά το ψήσιμο τα δικά του υγρά.\nΜισή ώρα πριν σβήσω το κρέας προσθέτω τα κομμένα μανιτάρια, δυναμώνω την φωτιά (9/9) κι δίνω 1-2 βράσεις μέχρι τα μανιτάρια ν’ αφήσουν τα νερά τους. Στην συνέχεια ξανά χαμηλώνω την φωτιά (3/9) και σιγοψήνω για 30’ ακόμα. Μόλις το κρέας έχει ψηθεί κι έχει γίνει μαλακό, σβήνω την θερμοκρασία και το αφήνω στην άκρη να κρυώσει.\nΓια να κόψω το κρέας σε φέτες δίχως να διαλύεται, θα πρέπει να είναι κρύο ή χλιαρό. Επίσης, για να το κόψω ομοιόμορφα θα χρειαστώ ένα μεγάλο, καλό και κοφτερό μαχαίρι ή ένα ηλεκτρικό. Φροντίζω οι φέτες να είναι κομμένες στο ίδιο πάχος.\nΑφού κόψω το κρέας το κρατάω στην άκρη και σουρώνω τον ζωμό σε ένα μεγάλο μπολ.\nΣτο σκεύος ρίχνω το βούτυρο να ζεσταθεί σε δυνατή φωτιά (7/9) και μόλις λιώσει προσθέτω το αλεύρι ανακατεύοντας με τον αυγοδάρτη μέχρι να γίνει μια ρευστή ζύμη.\nΣταδιακά προσθέτω τον ζωμό κι ανακατεύω μέχρι να αποκτήσει όγκο η σάλτσα. Αν τυχόν δημιουργηθούν σβόλοι δεν ανησυχώ καθώς με το ανακάτεμα να διαλυθούν.\nΑφού «δέσει» η σάλτσα, προσθέτω την κρέμα γάλακτος και ρίχνω πίσω τις φέτες του κρέατος και τα σουρωμένα μανιτάρια. Αφήνω το φαγητό να πάρει 1-2 βράσεις, δοκιμάζω την γεύση του και είναι έτοιμο!\nΣτο τέλος γαρνίρω με τον ψιλοκομμένο μαϊντανό και σερβίρω με ταλιατέλες ή μακαρόνια φούρνου ογκρατέν και άφθονη σάλτσα.\nΣε περίπτωση που το κρέας το φτιάξω από την προηγουμένη θα το κόψω και θα σουρώσω τον ζωμό κρατώντας και τα δύο ξεχωριστά στο ψυγείο για την επομένη. Το επόμενο πρωί, θα ολοκληρώσω την διαδικασία και θα διατηρήσω το κρέας μέσα στην σάλτσα μέχρι να το σερβίρω.\nΑν δεν θέλω να φτιάξω μπεσαμέλ (γιατί με δυσκολεύει ή γιατί θέλω το φαγητό να γίνει πιο ελαφρύ αλλά όχι κατά ανάγκη νοστιμότερο!) μπορώ να δέσω την σάλτσα με 2 κ.σ. corn flour. Δηλαδή αφού κόψω το κρέας, το επαναφέρω στον ζωμό με τα μανιτάρια (τον οποίο δεν χρειάζεται να σουρώσω) και τα ζεσταίνω να πάρουν βράση. Σ’ ένα μπολ αραιώνω το corn flour σε λίγο νερό και μόλις βράσει το ζουμί ρίχνω λίγο στο μείγμα του corn flour για να δώσει θερμοκρασία. Ρίχνω το μείγμα του corn flour στην κατσαρόλα ταρακουνώντας να πάει παντού, να ξανά βράσει και να «δέσει» η σάλτσα. Έπειτα, προσθέτω την κρέμα γάλακτος.\nΚαι κάτι τελευταίο, όταν τα πιπέρια ψηθούν χάνουν την έντονη αψάδα τους γι’ αυτό και είναι ενδιαφέρον να τα βρίσκουμε στην μπουκιά μας…\n1 ολόκληρο μοσχαρίσιο νουά βάρους 1,5-2 κιλά περίπου,\n2 κ.σ. ελαιόλαδο (για το κρέας),\n½ φλ. αλεύρι (για να αλευρώσω το κρέας),\n2 κ.σ. ελαιόλαδο (για τα κρεμμύδια),\n600 γρ. φρέσκα μανιτάρια (πλυμένα και κομμένα σε φέτες),\n1 χούφτα χρωματιστά πιπέρια,\n1 κ.σ. φρέσκο βούτυρο,\n50 ml κρέμα γάλακτος,\n3 κ.σ. ψιλοκομμένο μαϊντανό (για το γαρνίρισμα).


V-Day: Η αντεπίθεση ξεκίνησε | Η ΚΑΘΗΜΕΡΙΝΗ\nΦωτ: Jacob King/Pool via REUTERS\n08.12.2020 • 22:18\nΜια ιστορική μέρα για την Μεγάλη Βρετανία, αλλά και για το σύνολο της ανθρωπότητας, εξελίχθηκε την Τρίτη (8/12), καθώς άρχισαν οι εμβολιασμοί για την covid-19, γεγονός που σηματοδοτεί την αντίστροφη μέτρηση για την επιστροφή στην κανονικότητα, στιγμή ωστόσο που αναμένεται να αργήσει μερικούς μήνες ακόμα.\nΤο πρώτο εμβόλιο έγινε στην 90χρονη Μάργκαρετ Κίναν, λίγες ημέρες πριν τα γενέθλια της. Η ηλικιωμένη κυρία, που χειροκροτήθηκε από το νοσηλευτικό προσωπικό κατά την έξοδο της, έλαβε την πρώτη από τις 800.000 δόσεις του εμβολίου της Pfizer/BioNTech που θα γίνουν σε γιατρούς, νοσηλευτικό προσωπικό, ευπαθείς ομάδες και ηλικιωμένους τις προσεχείς ημέρες. Έως το τέλος του μήνα αναμένονται ακόμα 4 εκατομμύρια δόσεις στη Βρετανία.\n«Δεν μπορώ να ευχαριστήσω περισσότερο το προσωπικό του Συστήματος Υγείας που με φρόντισε εξαιρετικά. Η συμβουλή μου για το εμβόλιο είναι “κάντε το”. Αν εγώ στα 90 μου μπορώ να το κάνω, τότε μπορείτε κι εσείς», είπε η κυρία Κίναν.\nΤην Τρίτη, σύμφωνα με πηγές που επικαλείται το BBC, πραγματοποιήθηκαν χιλιάδες εμβολιασμοί σε όλη τη χώρα.\nΔεύτερος στη σειρά ήταν ένας 81χρονος με όνομα: “Bill” William Shakespeare. Φωτ: Reuters\nΗ στιγμή που η Μάργκατερ Κίναν λαμβάνει το εμβόλιο. Φωτ: Reuters\nΟ Μπόρις Τζόνσον παρακολουθεί τον εμβολιασμό μιας κυρίας. Φωτ: Reuters\nΗ νοσοκόμα Τζοάνα Σλόαν ήταν η πρώτη που έκανε το εμβόλιο στη Βόρεια Ιρλανδία. Φωτ: Reuters\nΣε κάθε πολίτη που εμβολιάστηκε δόθηκε το σχετικό πιστοποιητικό. Φωτ: Reuters\nΟ 51χρονος Ντέιβιντ Φαρέλ την ώρα που εμβολιάζεται. Φωτ: Reuters\nH σειρά των εμβολιασμών\nΗ σειρά με την οποία θα εμβολιαστεί ο βρετανικός πληθυσμός, σύμφωνα με το πρόγραμμα της Κοινή Επιτροπή Εμβολιασμού και Ανοσολογίας για την Φάση 1 είναι η εξής: (Σε παρένθεση ο πληθυσμιακός αριθμός που αντιστοιχεί στην συγκεκριμένη κατηγορία).\n2. Όλοι άνω των 80 ετών (3,3 εκατ.) και οι νοσοκομειακοί πρώτης γραμής (1,5 εκατ)\n3. Κάθε άτομο άνω των 75 ετών (2.2 εκατ.)\n4. Όλα τα άτομα άνω των 70 ετών και όσοι θεωρούνται ιδιαίτερα ευάλωτοι κλινικά (3,3 εκατ)\n6. Πολίτες μεταξύ 16 – 64 ετών με υποκείμενα νοσήματα\n7. Άτομα ηλικίας άνω των 60 (3,7 εκατομμύρια)\n9. Κάθε πολίτης άνω των 50 (4,7 εκατ. από τα μέσα Ιανουαρίου)\nΤι θα γίνει με τα άτομα 16 έως 49: Εκτός εάν πάσχουν από υποκείμενα νοσήματα, τα άτομα αυτής της ηλικιακής ομάδας δεν θα εμβολιαστούν στην Φάση 1.\nΤι θα γίνει με τα παιδιά: Τα περισσότερα παιδιά κάτω των 16 δεν θα εμβολιαστούν, βάσει των πορισμάτων της επιστημονικής κοινότητας. Θα εμβολιαστούν ωστόσο παιδιά με μεγάλο κίνδυνος έκθεσης.\nΤι προβλέπεται για τις εγκύους: Ελλείψει δεδομένων ασφαλείας κάθε γυναίκα που είναι ήδη έγκυος ή αναμένει να μείνει έγκυος τους επόμενους τρεις μήνες δεν επιτρέπεται να εμβολιαστεί. Επίσης εξαιρούνται (δεν επιτρέπεται να εμβολιαστούν) οι θηλάζουσες μητέρες.\nΣτο Εδιμβούργο καλούν τον κόσμο να λάβει μέρος στον εμβολιασμό ως πράξη αντίστασης. Φωτ: Reuters\nΗ 26χρονη Λάρα Τζεσάνι από το Κάρντιφ την ώρα του εμβολιασμού της. Φωτ: Reuters\nΝοσοκόμα δείχνει το φιαλίδιο στο οποίο εμπεριέχεται η δόση του εμβολίου. Φωτ: Reuters\nΤο Ηνωμένο Βασίλειο είναι η πρώτη χώρα στον κόσμο που άρχισε να χρησιμοποιεί το εμβόλιο Pfizer, καθώς οι ρυθμιστικές αρχές ενέκριναν τη χρήση του την περασμένη εβδομάδα.\nΟ Βρετανός υπουργός Υγείας, Ματ Χάνκοκ, τόνισε πως υπάρχει «φως στο τέλος του τούνελ», σημειώνοντας ότι ξεκίνησε «η αντεπίθεση προς τον κοινό εχθρό μας, τον κορωνοϊό».\nΑξίζει να σημειωθεί ότι την Τρίτη η Βρετανία ανακοίνωσε 12.282 νέα κρούσματα και 616 θανάτους.\nΤο εμβόλιο των Pfizer/BioNTech διατηρείται σε συνθήκες θερμοκρασίας τουλάχιστον -70 βαθμών Κελσίου και διαρκεί πέντε ημέρες υπό κανονικές θερμοκρασίας κατάψυξης. Για το λόγο αυτό, το υπουργείο Υγείας τόνισε ότι το εμβόλιο θα χορηγηθεί πρώτα σε 70 νοσοκομεία, σημειώνοντας ότι θα χρειαστούν μερικές ώρες για την απόψυξη κάθε εμβολίου και την προετοιμασία του για χρήση.\nΝοσοκόμα βγάζει από το ψυγείο τα σκευάσματα πριν τον εμβολιασμό. Φωτ: Reuters\nΑναμονή για τον εμβολιασμό στο Κάρντιφ. Φωτ: Reuters\nΤην ίδια ώρα, ο επικεφαλής της BioΝΤech, Ουγκούρ Σαχίν, εκτιμά ότι στην ΕΕ θα εγκριθεί το εμβόλιο έως τα τέλη Δεκεμβρίου. Ο ίδιος δεν έχει εμβολιαστεί ακόμα διότι δεν υπάρχει η σχετική άδεια για το εμβόλιο της εταιρείας του. «Δεν έχουμε ακόμη άδεια για το εμβόλιο στην Γερμανία. Αλλά μόλις εγκριθεί, θα ήθελα φυσικά να το κάνω», είπε. Διαβάστε\nΣε μία παράλληλη εξέλιξη, ο Οργανισμός Τροφίμων και Φαρμάκων (FDA) των ΗΠΑ βρίσκεται ένα βήμα πριν από την έγκριση του το εμβολίου της Pfizer, καθώς έγγραφα που δημοσιοποίησε σήμερα πιστοποιούν ότι το σκεύασμα είναι ασφαλές και αποτελεσματικό.\nΟι επιστήμονες του FDA προέβησαν στην δική τους ενδελεχή έρευνα και επιβεβαίωσαν την αποτίμηση της Pfizer, ότι δηλαδή το εμβόλιο της ήταν κατά 95% αποτελεσματικό. Επιβεβαίωσαν επίσης ότι οι βραχυπρόθεσμες παρενέργειές του -πόνος στα άκρα, εξάντληση, πονοκέφαλοι, μυϊκοί πόνοι- είναι όντως ανεκτές, ενώ παύουν μετά την παρέλευση δύο ημερών. Διαβάστε αναλυτικά\nΗ στιγμή αυτή θα μείνει στην ιστορία. Η Μάργκαρετ Κίναν δέχεται τα χειροκροτήματα των νοσηλευτών μετά τον εμβολιασμό της. Φωτ: Reuters\nΚορωνοϊός Εμβόλιο COVID-19 Εμβόλιο Pfizer Μεγάλη Βρετανία


Statler & Waldorf: Ιανουαρίου 2010\nΔιαβάζω στο in.gr για το "1ο Διεθνές Συμπόσιο των Επτά Σοφών":\nΤο 1ο Διεθνές Συμπόσιο των Επτά Σοφών θα πλαισιώσει η μοναδική μουσική του βραβευμένου με Oscar συνθέτη Βαγγέλη Παπαθανασίου «επισφραγίζοντας» τη σπουδαιότητα αυτού του νέου θεσμού.\n…έχει και η σοφία τα όριά της…\nΑναρτηθηκε απο τον Rowlf στις 14:44 2 σχoλια Συνδεσμοι σε αυτην την αναρτηση\nΕτικετες γαβ, Ενωση Προστασιας Θεατων, θα πεσει φωτια να μας καψει\nThe ministry of lust revealed today…\nSteve Jobs' Keynote Presentation\nΑναρτηθηκε απο τον Rowlf στις 22:04 9 σχoλια Συνδεσμοι σε αυτην την αναρτηση\nΕτικετες Apple, iPad\nΟ Ιταλός Salvatore Sciarrino μου αρέσει γιατί είναι από τα άτακτα παιδιά της σύγχρονης μουσικής. Σε ένα χώρο που η σοβαρότητα ή η σοβαροφάνεια περισσεύουν, ο Sciarrino δε χάνει ευκαιρία να βγάλει γλώσσα σε συναδέλφους και κοινό, να μην αφήσει τίποτα όρθιο, να καταδιασκεδάσει με τις μουσικές του σκανδαλιές και περιπέτειες. Όμως το κάνει με τέτοια χαριτωμένη αφέλεια και αθωότητα, σα μικρό παιδί που έχει ενθουσιαστεί με τα καινούρια παιχνίδια που του χάρισαν που δε μπορείς παρά να χαμογελάσεις και να χαρείς μαζί του την κάθε ηχητική του ανακάλυψη.\nΈχω την αίσθηση όταν ακούω τη μουσική του ότι παίρνει τους ήχους του και παίζει μαζί τους, άλλοτε τους συναρμολογεί σα Lego ή τους παρατάσσει στη σειρά σα στρατιωτάκια και φτιάχνει φανταστικές ιστορίες με αυτούς, άλλοτε τους χαλάει, τους τραβάει ή τους πατάει για να δει πόσο αντέχουν ή τους ξεβιδώνει και τους ανοίγει για να δει πως είναι φτιαγμένοι κι άλλοτε απλά θαυμάζει την ομορφιά τους: κοιτάξτε τι βρήκα! δεν είναι υπέροχο;\nΣτην τέταρτη σονάτα που έγραψε το 1992 ο μικρός Σαλβατόρε ανακαλύπτει το πιάνο και μένει εκστατικός μπροστά στα άφατα βάθη και τις λεπτές αποχρώσεις της πιανιστικής ερμηνείας: πάνω τα χεράκια - κάτω τα χεράκια!\nΠιάνο παίζει ο Oscar Pizzo.\nΑναρτηθηκε απο τον Rowlf στις 20:52 6 σχoλια Συνδεσμοι σε αυτην την αναρτηση\nΕτικετες ερμηνεια, πιανο, Salvatore Sciarrino\nΟ μάγειρας στην προηγούμενη ανάρτηση ανάμεσα στα άλλα αναρωτιέται γιατί κλασικά εκπαιδευμένοι μουσικοί όταν πάνε να παίξουν έργα σύγχρονης μουσικής που είναι η φυσική συνέχεια της κλασικής πολύ συχνά αποτυγχάνουν και συμπεριφέρονται ως ερασιτέχνες. Κάποιους λόγους αναφέρω σε σχόλιο μου στην ανάρτηση του Σουηδού, αλλά μιας και το έπιασε το θέμα ο μάγειρας ας πω (ξανά) κι εγώ το μακρύ και το κοντό μου.\nΟ πιο απλός λόγος είναι ότι συχνά δεν ξέρουν καν να διαβάσουν τις παρτιτούρες αυτής της μουσικής. Και δεν αναφέρομαι τώρα σε τίποτα αινιγματικές γραφικές σημειογραφίες σαν αυτές που έφτιαξαν ο Sylvano Bussotti ή ο Ανέστης Λογοθέτης.\nΑν έχεις μείνει στη σημειογραφία των μέσων του 19ου αιώνα και σου βάλουν μπροστά ακόμα και ένα σημειογραφικά συντηρητικό έργο όπως οι douze notations του Boulez δε θα ξέρεις τι να κάνεις με αυτό.\nΈνα από τα υποτίθεται καλύτερα σύνολα που έχουμε, η Καμεράτα, είχε αναλάβει πριν κάποια χρόνια να ετοιμάσει τα έργα για τα Εργαστήρια Σύγχρονης Μουσικής που διοργάνωνε το ΜΜΑ, στις παράλληλες εκδηλώσεις των εργαστηρίων είχαν προγραμματιστεί κάποιες ακόμα συναυλίες με άλλα σύγχρονα έργα που επίσης είχε αναλάβει η Καμεράτα. Μουσικοί συνηθισμένοι να παίζουν Mozart βρέθηκαν ξαφνικά έξω από τα νερά τους, έπαθαν overdose συγχρονίλας και κυριολεκτικά καρακαταφρίκαραν. Υπήρξαν έντονες αντιδράσεις: μουσικοί σε νευρική κρίση να κλαίνε, να σκίζουν και να ποδοπατούν τις πάρτες στα παρασκήνια μετά τις συναυλίες, κατά τις πρόβες να συμπεριφέρονται με τον πιο αντιεπαγγελματικό τρόπο: να πηγαίνουν με τις πάρτες στον Τσούχλο και να του κατηγορούν τους συνθέτες ότι δεν ξέρανε τι γράφανε, στις πρόβες που ήταν παρόντες οι συνθέτες να τους επιτίθενται φραστικά και γενικά να συμπεριφέρονται με απαξιωτικό και προσβλητικό τρόπο. Ήταν κάτι περισσότερο από το όσα δεν φτάνει η αλεπού. Θυμάμαι μουσικό να σηκώνεται και να φωνάζει σε συνθέτη ότι δεν ήξερε ούτε πως γράφεται το crescendo. Δείχνοντας ποιο ήταν το σημείο που ο συνθέτης δεν ήξερε πως να σημειώσει το crescendo αποδείχθηκε ότι δεν ήταν crescendo αλλά η σύγχρονη σημειογραφία όπου με μια ευθεία γραμμή μετά ένα σημάδι δυναμικής τονίζεται η αμετάβλητη ένταση που επιθυμεί για το πέρασμα ο συνθέτης. Κι ένα σωρό άλλα τέτοια φαιδρά.\nΑμετάβλητη ένταση piano που διακόπτεται από πολύ σύντομο cresc-decresc (εν είδει τονισμού)\n"στοχαστικό" crescendo, σημειώνεται η κατεύθυνση και η τελική αύξηση της έντασης με ενδιάμεσες αυξομειώσεις\n(Τα δυο παραδείγματα είναι από την superformula της οπερατικής επταλογίας Licht του Karlheinz Stockhausen)\nΠέρα από την σημειογραφία είναι και το στιλ (για ευκολία τα πιάνω ξεχωριστά αυτά τώρα αλλά στην πράξη είναι αξεδιάλυτα, το στιλ υπονοείται και από την σημειογραφία και το ανάποδο, το στιλ υπαγορεύει και το ποια σημειογραφία θα χρησιμοποιηθεί). Μάλιστα προχωρώ ακόμα περισσότερο, νομίζω ότι και η τυπογραφική-αισθητική εμφάνιση κάποιων μουσικών στοιχείων υπονοεί το στιλ εκτέλεσης. Μικρό παράδειγμα: η στικτική γραφή/στιλ πολλών συνθετών της σχολής του Darmstadt, χαρακτηριστικά αυστηρή και ορθολογική, συνοδεύτηκε από διάφορες σημειογραφικές/τυπογραφικές αλλαγές ανάμεσα στις οποίες και οι λεγόμενες ίσιες σημαίες (straight flags). Η σχεδιαστική/τυπογραφική "λιτότητα" των νέων συμβόλων παραπέμπει στο "γυμνό", καθαρό στιλ εκτέλεσης που χρειάζεται αυτή η μουσική.\nStandard Flag / Straight ("Darmstadt" or Universal Edition) Flag\nΤα νέα στιλ εκτέλεσης (το εκφραστικό context κάθε στιλ) είναι συχνά έξω από ότι έχει συνηθίσει κάποιος κλασικός μουσικός. Πολύ συχνά θα συναντήσει κανείς αντιδράσεις, μουσικοί να φοβούνται να πιάσουν στα χέρια τους σύγχρονη μουσική με τη δικαιολογία ότι θα χαλάσει η τεχνική τους (δε θα χαλάσει, θα διευρυνθεί). Η προσωπική μου εμπειρία θέλει πιο αρνητικούς και φοβικούς τους τραγουδιστές (ευτυχώς υπάρχουν πάντα εξαιρέσεις). Για να "μη χαλάσει η τεχνική" λοιπόν ή για παρόμοιους λόγους που έχουν να κάνουν με άγνοια ή έλλειψη εξοικείωσης. Έτσι θα ακούσει κανείς ακόμα και από πολύ καλούς κλασικούς μουσικούς, μετριότατες ερμηνείες στο σύγχρονο ρεπερτόριο.\nΥπάρχει λοιπόν εξειδίκευση. Κανείς εκπαιδεύεται και μαθαίνει και τις νέες σημειογραφίες και το πως να αντιμετωπίζει σημειογραφικές καταστάσεις που ενδεχομένως να συναντήσει για πρώτη φορά, μαθαίνει το στιλ, τις τεχνικές κτλ και έτσι δεν φρικάρει.\nΠρωτοκλασάτες ορχήστρες (πχ Φιλαρμονική του Βερολίνου) όταν παίξουν σύγχρονη μουσική δεν είναι τόσο καλές, όσο άλλες πχ τις διάφορες ορχήστρες της Γερμανικής Ραδιοφωνίας που έχουν παίξει πολύ σύγχρονη. Η Φιλ. του Βερολίνου συγκεκριμένα δυσκολεύεται να αποβάλει τον πολύ στρογγυλεμένο ήχο της που είναι τελείως ακατάλληλος για την περισσότερη σύγχρονη ―ο μάγειρας κι ο Waldorf μου λένε ότι αυτό οφείλεται στη διδασκαλία του Karajan, εγώ όμως αναρωτιέμαι: ακόμα στον Karajan έχουν μείνει; Είναι και αυτό μια αντίδραση του τύπου "μη χαλάσει η τεχνική" (μη χαλάσει αυτό που ξέρουμε ή αυτό στο οποίο είμαστε βολεμένοι). Κι όμως ο τωρινός αρχιμουσικός τους όταν είχε τη Συμφωνική του Μπέρμιγχαμ είχε φτιάξει μια ορχήστρα που ήταν εξαιρετική στο σύγχρονο ρεπερτόριο ― πολύ καλύτερη από ό,τι μπορεί να παίξει η Φιλαρμονική του Βερολίνου. Αυτό για το πόσο βαθιά ριζωμένες μπορεί να είναι κάποιες αντιλήψεις. (Υπάρχουν κι εδώ εξαιρέσεις: η Concertgebouw φαίνεται να τα καταφέρνει εξαιρετικά σε όλα ή σχεδόν σε όλα, αλλά οι Ολλανδοί είναι έτσι κι αλλιώς από άλλο, πολύ ωραίο, ανέκδοτο).\nΓια αυτούς τους λόγους λοιπόν δημιουργήθηκαν οι ορχήστρες και τα σύνολα σύγχρονης και παλιάς μουσικής.\nΥπάρχει πάντως γενικότερο θέμα γύρω από την εκπαίδευση των μουσικών. Ακόμα κι αν κάποιος είναι να παίζει μόνο κλασικό ρεπερτόριο, είναι απαραίτητο να καταλαβαίνει και πέντε πράγματα παραπάνω από τα βασικά από θεωρία, πράγμα που δε συμβαίνει πάντοτε. Αλλά αυτό είναι κάτι που το αφήνω για άλλη φορά.\nΓυρνώντας λοιπόν ξανά στο ρεπερτόριο από όπου ξεκίνησαν οι τελευταίες αυτές αναρτήσεις αναρωτιέμαι σε τι βαθμό η ελιπής μουσική/θεωρητική κατάρτιση της πλειοψηφίας των ερμηνευτών (δίπολο δημιουργοί/ερμηνευτές) το επηρεάζει ή αλλιώς πως η όχι πάντοτε ολοκληρωμένη μουσική και αισθητική αντίληψη των εκτελεστών διαμορφώνει το ρεπερτόριο.\nΑναρτηθηκε απο τον Rowlf στις 21:44 6 σχoλια Συνδεσμοι σε αυτην την αναρτηση\nΕτικετες βγαλμενα απο τη ζωη, κριτικη, Μουσικη Θεωρια\nΟι μαγειρικές μου ικανότητες είναι γνωστές ανά την Ευρώπη. Επόμενο είναι λοιπόν να λαμβάνω διάφορες προσκλήσεις να επιμεληθώ το μενού σε ορισμένες επίσημες δεξιώσεις. Κάτι που απολαμβάνω ιδιαίτερα είναι όταν με καλούν να ετοιμάσω το μενού σε μουσικούς διαγωνισμούς. Όταν η συγκυρία το επιτρέπει, απολαμβάνω να παρατηρώ τους διαγωνιζόμενους, να βλέπω με πόσο διαφορετικό τρόπο εκτελούνται τα ίδια κομμάτια, να διακρίνω τη διαφορετική νοοτροπία και την προσωπικότητα κάθε φιλόδοξου, νεαρού καλλιτέχνη. Ιδού μερικά από τα συμπεράσματά μου:\n1. Ενώ οι Ασιάτες πιανίστες έχουν πολύ καλύτερη, πιο σίγουρη τεχνική από τους Ευρωπαίους συναδέλφους τους, έχουν πολύ πιο σκληρή ατάκα. Δυστυχώς, δεν έχω ακούσει μέχρι σήμερα κάποιον πιανίστα που να προέρχεται από την Ασία, στου οποίου το παίξιμο να μπορέσω να διακρίνω τη μεγάλη ευρωπαϊκή ουμανιστική παράδοση. Οι περισσότεροι Ευρωπαίοι πάλι, ακριβώς εξαιτίας των τεχνικών αδυναμιών τους, αποδεικνύονται από την άλλη πλευρά όχι και τόσο σκληροί εργάτες.\n2. Το να μαγειρεύω σε μουσικούς διαγωνισμούς με ενδιαφέρον ρεπερτόριο έχει πολύ περισσότερο ενδιαφέρον από το ίδιο σε διαγωνισμούς με περιφερειακό ρεπερτόριο. Δε θα ξεχάσω μια φορά έναν διαγωνισμό τρομπονιού. Μια ατελείωτη βαρεμάρα. Το μοναδικό σόλο κονσέρτο που είχανε ήταν ένα του Wagenseil, αν θυμάμαι σωστά το οποίο το είχα μάθει απ' έξω μέχρι το τέλος της μέρας. Για σύγχρονο παίζανε μια σόλο Φαντασία του Μαρτέν, που ελλείψει κάτι άλλου καλύτερου είχε αρχίσει να μου αρέσει. Επίσης, επειδή μάλλον δεν βρίσκανε κάτι καλύτερο, τους είχαν αναγκάσει να παίζουνε ένα διπλό κονσέρτο για τρομπόνι και τρομπέτα· τρελή ένδεια (συνθέτη δε θυμάμαι, ήταν πάντως εικοστός αιώνας, συντηρητικής κατεύθυνσης, κάτι σαν κι αυτά που περιέγραφε ο μούργος στην προηγούμενη ανάρτηση). Αντίθετα σε έναν πρόσφατο διαγωνισμό για τσέλο και πιάνο δεν κουράστηκα καθόλου. Χώρια που έμαθα και πολλά ενδιαφέροντα έργα που δεν γνώριζα, όπως η πρώτη σονάτα του Schnittke.\n3. Οι μεγαλύτερες ερμηνευτικές αποκκλίσεις συναντούνται φυσικά στα έργα σύγχρονης μουσικής. Δεν ξέρω γιατί - μάλλον ξέρω, αλλά θα το αφήσω για μετά - θεωρούν μάλλον ότι τα έργα δεν είναι πολύ ενδιαφέρονται και θα πρέπει να τα κάνουν, παίρνοντας διάφορες ερμηνευτικές ελευθερίες, προσθέτοντας κατά το πλείστον εκφραστικά ρουμπάτι, παίζοντας ad libitum τα τέμπι που δίνει ο συνθέτης και βέβαια κάτω από τη γνωστή δικαιολογία 'έλα μωρέ, ποιος τα καταλαβαίνει;' κάνουν κατά το δοκούν ό,τι τους βολεύει. Ατυχές παράδειγμα ένα κομμάτι του Isang Yun, που καθώς το παρακολουθούσα από την παρτιτούρα, αισθάνθηκα την επιθυμία να ρωτήσω τα παιδιά ποιος τους είπε πως πρέπει να είναι έτσι. Το γεγονός πως οι συγκεκριμένοι πήρανε ένα σημαντικό βραβείο, αλλά όχι το πρώτο, δείχνει μάλλον πως και τα μέλη της επιτροπής δεν πολυξέρανε τι ακούγανε.\n4. Κάτι που δεν έχω ξεκαθαρίσει ακόμη είναι τι ρόλο παίζει το φύλο σε έναν διαγωνισμό. Πχ σε έναν διαγωνισμό είχε παίξει μια πολύ εντυπωσιακή σολίστα. Κοιτούσα πώς την κόβανε τα μέλη της ανδροκρατούμενης επιτροπής. Αναρωτιόμουν αν θαυμάζανε το παίξιμό ή τα κάλλη της. Το γεγονός ότι πήρε το πρώτο βραβείο σίγουρα δεν έλυσε την απορία μου.\n5. Πολλοί διαγωνιζόμενοι δεν έχουν καταλάβει τι ακριβώς καλούνται να κάνουν πάνω στην σκηνή και περνάνε πολύ γρήγορα σε αυτό που πολύ επιτυχημένα ονομάζουν οι Ιταλοί masturbazione mentale. Καταλήγουν να την καταβρίσκουν με αυτά που παίζουν ενώ το κοινό χασμουριέται αλύπητα. Δε θα ξεχάσω έναν τύπο που έκανε μάλιστα και κάτι περίεργες γκριμάτσες. Μια στιγμή έκανε μια γκριμάτσα απίστευτης αυτοϊκανοποίησης. Του 'ριξα ένα βλέμμα, συνδυασμό φρίκης και αηδίας κι αναρωτιόμουν αν με πήρε κανείς χαμπάρι, αλλά το κοινό απλώς ξυνόταν.\n6. Έχοντας παρακολουθήσει αρκετούς πλέον διαγωνισμούς, μπορώ να πω πως από τις πιο ενδιαφέρουσες φιγούρες είναι οι φυλλομετρητές. Μου δίνουν την εντύπωση πως γυρνούν καλύτερα σελίδες όταν μοιάζουν να συμπαθούν τον συνοδό. Θυμάμαι δυο χαρακτηριστικές περιπτώσεις. Η πρώτη ήταν στον διαγωνισμό τρομπονιού. Συνόδευε εκείνο το άθλιο διπλό κονσέρτο για τρομπόνι και τρομπέτα ένας κοιλαράς, καθηγητής πρέπει να ήταν σε κάποια σχολή, με παχιά, κοντά χέρια και χοντρά γυαλιά. Μου φάνηκε πολύ βαρετός τύπος, πιο βαρετός και από το κονσέρτο που έπαιζε. Λοιπόν σε αυτό το κονσέρτο υπήρχε ένα σημείο που εμφανιζόταν δύο φορές στις δύο πρώτες σελίδες, από μία στο τέλος καθεμιάς. Ο καημένος ο φυλλομετρητής είχε βαρέσει μπιέλες τόση ώρα, σχεδόν αποκοιμήθηκε, ώσπου ακούστηκε το μοτίβο και πετάχθηκε. Ήταν όμως στο τέλος της πρώτης σελίδας. False alarm. Μέχρι τη δεύτερη εμφάνιση είχε κοιμηθεί για τα καλά. Όταν ξύπνησε, ο τύπος κουνούσε απεγνωσμένα το κεφάλι του ζητώντας αλλαγή σελίδας. Όρμηξε να σώσει την κατάσταση προτείνοντας το δεξί του χέρι μπροστά στη μούρη του. Ο τύπος κατατρόμαξε, αλλά κράτησε τα χέρια του στο πιάνο, θέλαν και χρόνο να κουνηθούν τα άτιμα. Δε θυμάμαι αν πέρασε στο επόμενο γύρο. Η δεύτερη φάση είναι πιο απλή. Απλώς ο συνοδός φαινόταν πολύ αλαζόνας. Συμπεριφερόταν στον φυλλομετρητή λες και ήταν ο butler του. Σε λίγη ώρα διαπίστωσε πόσο άθλιο ήταν το self-service.\n7. Οι φυλλομετρητές είναι οι αφανείς ήρωες των διαγωνισμών. Συνήθως πρόκειται για φτωχούς φοιτητές που προσπαθούν να βγάλουν λίγα χρήματα, αν και σίγουρα θα προτιμούσαν να κάθονται στη θέση αυτών που παίζουν. Πρόκειται για μια πολύ σημαντική φιγούρα των συναυλιών που έχει όμως υμνηθεί ελάχιστα. Είχα την τιμή να γνωρίσω την πιο θρυλική μορφή στην ιστορία του φυλλομετρήματος, την μοναδική Ruth Spelke. Κάποια στιγμή, κι ενώ απολάμβανε μία από τις γευστικές μου συνθέσεις, μου εκμυστηρεύτηκε ορισμένες οδηγίες για το πως να αγχώσει κανείς έναν συνοδό-πιανίστα:\ni. Σηκωθείτε πολύ αργά\nii. Σηκωθείτε πολύ νωρίς\niii. Κοιτάτε αμέριμνα, δίνοντας την εντύπωση πως δεν είστε συγκεντρωμένος, αλλά μην το παρακάνετε, δε χρειάζεται να γίνεστε και αγενής.\niv. Όταν έρθει η ώρα να γυρίσετε σελίδα κάντε πως πιάσατε διπλό φύλλο και προσπαθείστε να το ξεμπερδέψετε. Η καρδιά του θα έχει σίγουρα πάει στην κούλουρη.\nv. Όταν μπορεί να γυρίσει μόνος του σελίδες αφήστε τον να το κάνει. Θα του δημιουργήσει πολλές αμφοβολίες για τη συνέχεια.\nΣας αποχαιρετώ παραθέτοντας το βιογραφικό της όπως μπορείτε να το βρείτε εδώ.\nΑναρτηθηκε απο τον Ανώνυμος στις 23:33 5 σχoλια Συνδεσμοι σε αυτην την αναρτηση\nΕτικετες βγαλμενα απο τη ζωη, page-turning\nΑν θυμάμαι καλά είναι στο Εγχειρίδιο του καλού μπλοφαδόρου για τη μουσική που λέει ότι ο Paganini δεν είναι πραγματικός συνθέτης αλλά ένας κατάλογος/λεξικό μουσικών θεμάτων στο οποίο ανατρέχουν συχνά-πυκνά οι συνθέτες.\nΠίσω από το αστείο υπάρχουν δυο αλήθειες. Η μια: μόνο το 24ο καπρίτσιο να πάρει κανείς να δει πόσοι συνθέτες έχουν γράψει μουσική με αυτό θα χάσει γρήγορα το λογαριασμό. Η άλλη: ε, ο Paganini δεν είναι και κανένας σπουδαίος συνθέτης. Τα καπρίτσια και τα κοντσέρτα του απέχουν πολύ από το να είναι η πιο καλογραμμένη και έξυπνη μουσική. Αυτό που τα κάνει ενδιαφέροντα είναι το επίπεδο της τεχνικής δυσκολίας τους. Αυτό όμως είναι περισσότερο μια εσωτερική υπόθεση των βιολιστών, χρειάζεται να παίζει κανείς βιολί για να μπορεί να εκτιμήσει πραγματικά τα ακροβατικά που απαιτούνται για να παιχτούν τα καπρίτσια. Αλλά εκεί είναι που μπερδεύεται το πράγμα: τι ακριβώς θαυμάζει και απολαμβάνει κανείς σε αυτή τη μουσική, τα ακροβατικά, την τεχνική αρτιότητα του εκτελεστή ή την καθαυτό μουσική; Υπό μια έννοια αυτό εννοεί ο Morton Feldman στον αφορισμό του που παρέθεσα σε προηγούμενη ανάρτηση: αυτό που συμβαίνει συχνά με αυτή τη μουσική είναι ότι μετατοπίζει την προσοχή μας στις ικανότητες του εκτελεστή, έχει περισσότερο ενδιαφέρον η "πόζα" του βιρτουόζου παρά το τι λέει, διότι το περιεχόμενο αυτού που λέει είναι κοινότοπο, όχι τίποτα σπουδαίο, μένουμε να θαυμάζουμε μόνο "πόσο ωραία μπορεί να τα λέει". Ο Jean Sibelius πάλι ήταν πιο απόλυτος και από τον Feldman, ο συνθέτης ενός από τα πιο ωραία και δύσκολα κοντσέρτα για βιολί είχε δηλώσει ότι δεν υπάρχουν πιο ηλίθιοι άνθρωποι από τους βιρτουόζους (οι κακές γλώσσες πάλι λένε ότι κάτι τέτοια τα έλεγε από ζήλια).\nΌπως και να το κάνουμε υπάρχουν δυο πλευρές στη μουσική, αυτή των δημιουργών και αυτή των ερμηνευτών (αν και η ηλεκτρονική μουσική το άλλαξε αυτό), το ιδανικό θα ήταν αυτές να είναι εξίσου υψηλές. Αλλά δυστυχώς με την εξαίρεση του συμφωνικού και του πιανιστικού ρεπερτορίου, στα υπόλοιπα μουσικά ρεπερτόρια επιζούν (σε διαφορετικούς βαθμούς) και φαίνεται ότι θα επιζούν για καιρό ακόμα τέτοια δεύτερης και τρίτης κατηγορίας έργα και συνθέτες. Δεν είναι ότι στο πιάνο δεν έχει υπάρξει το αντίστοιχο του Paganini, από τον Friedrich Kalkbrenner έως τον Charles-Valentin Alkan, μέχρι ένα σωρό άλλους. Απλά το πιανιστικό ρεπερτόριο είναι με μεγάλη διαφορά το πλουσιότερο και δεν χρειάζεται να γίνονται εκπτώσεις. Υπάρχει η "πολυτέλεια" ο Alkan, όσο τον θυμόμαστε, να παραμένει μια αξιοπερίεργη υποσημείωση, ένας αστερίσκος που πιο πολύ θα απασχολεί τους μουσικολόγους παρά το κοινό.\nΚαι ενώ ένας μάλλον αδιάφορος συνθέτης όπως ο Paganini επιζεί στο βιολί που έχει μάλλον πλούσιο ρεπερτόριο, σε άλλα όργανα τα πράγματα είναι ακόμα πιο δύσκολα. Εξάλλου το ρεπερτόριο κάθε οργάνου έχει σε μεγάλο βαθμό να κάνει με τις δυνατότητές του και το πόσο αυτές ενδιέφεραν τους συνθέτες. Σε αυτές τις δυνατότητες και τις ιδιομορφίες κάθε οργάνου οφείλονται και ένα σωρό χαρακτηριστικά-μανιέρες κάθε ρεπερτορίου όπως πχ το basso Alberti στα πληκτροφόρα ή η γραφή αρπισμών ricochet ή διάφορες μορφές bariolage στα έγχορδα.\nΣτο όμποε για παράδειγμα που συγκριτικά με το βιολί και το πιάνο το ρεπερτόριο είναι μικροσκοπικό, ένας συνθέτης όπως o Ελβετός Heinz Holliger γίνεται αυτομάτως ήρωας. Ακόμα και ομποΐστες που έχουν κατά τα άλλα μαύρα μεσάνυχτα γύρω από τη σύγχρονη μουσική, ξέρουν τον Holliger. Πρόκειται για ένα συνθέτη που εξερεύνησε και επέκτεινε τις τεχνικές δυνατότητες του οργάνου, έκανε "άλλα κόλπα" με το όμποε και όποια και να είναι η μουσική του, έναν ομποΐστα αν θέλετε από επαγγελματική διαστροφή και μόνον θα τον ενδιαφέρει ασχέτως με το αν του αρέσει η αισθητική της μουσικής γλώσσας του Holliger ή με το αν καταλαβαίνει τι "λέει". Είναι αναγκαίο: δεν έχουν και πολλούς Holliger για να διαλέξουν οι ομποΐστες.\nΚαι ερχόμαστε έτσι σε μια άλλη διάσταση του θέματος: το ρεπερτόριο της σύγχρονης μουσικής. Δυο σχετικά μεταξύ τους πράγματα συμβαίνουν εδώ. Το πρώτο: το ρεπερτόριο δεν έχει φιλτραριστεί ακόμα από τον χρόνο, δεν έχουμε ξεχωρίσει ακόμα τους Kalkbrenner από τους Chopin, και είναι δύσκολο να το κάνουμε όπως ήταν και στην εποχή τους ― το γιατί είναι δύσκολο είναι κάτι που θέλει πολύ εξήγηση και το αφήνω στην άκρη για αυτή την ανάρτηση τουλάχιστον. Το δεύτερο: η δυσκολία αυτή γίνεται ακόμα πιο μεγάλη για σημαντικό μέρος του κοινού που δεν είναι εξοικειωμένο με την ατονική γλώσσα που υιοθετεί σημαντικό κομμάτι της σύγχρονης μουσικής. Για πολύ κόσμο είναι πολύ πιο εύκολο να συγκρίνει δυο τονικά έργα από το να συγκρίνει δυο ατονικά [αν είναι καθόλου δυνατόν ― θυμάμαι προ αμνημονεύτων ετών όταν οργανόνωνταν ακόμα στη Θεσσαλονίκη ο Μουσικός Μάϊος είχε γίνει μια σειρά συναυλιών σύγχρονης μουσικής στο Γενί Τζαμί. Σε μια από τις συναυλίες είχε έρθει το "Σύνολο Ιάννης Ξενάκης" και είχε παίξει έργα του, μια εβδομάδα μετά σε μια άλλη παίχτηκαν έργα του Χρήστου Σαμαρά. Βγαίνοντας από αυτή τη δεύτερη συναυλία έγινα άθελα μου μάρτυρας ενός διαλόγου ανάμεσα σε δυο κυρίες μεγάλης ηλικίας. Η μια από τις δυο περίμενε ήδη έξω τη φίλη της, είχε αργήσει και είχε χάσει τη συναυλία, "Πως ήταν η μουσική;" ρώτησε και η άλλη απάντησε "ε μωρέ, ίδια, όπως ήταν και του Ξενάκη"]. Αυτό δε σημαίνει ότι όλα τα ατονικά έργα είναι αριστουργήματα. Γράφονται με την ίδια συχνότητα μέτρια και κακά έργα όπως πάντα. Όμως από την ατονικότητα κι έπειτα πολλοί μέτριοι και κακοί συνθέτες αισθάνθηκαν ότι βρήκαν καταφύγιο από την κριτική πίσω από ένα δυσνόητο στους πολλούς ιδίωμα. Υπήρξαν στιγμές που η ατονικότητα προβλήθηκε ως μια μαγική συνταγή που μετατρέπει κάθε συνθέτη σε αξιόλογο αφού ξέρει και μπορεί να μιλάει μια τέτοια δυσνόητη γλώσσα. Το θέμα βέβαια όπως και πιο πάνω είναι το τι λέει κανείς, όχι σε ποια γλώσσα το λέει.\nΈτσι πριν μερικές δεκαετίες o Roman Haubenstock-Ramati, o Franco Evangelisti, o Herbert Brün και πόσοι άλλοι ήταν από τα πολυσυζητημένα ονόματα της Νέας Μουσικής της περιόδου. Πόσο μας απασχολούν όλοι αυτοί σήμερα; Σίγουρα όχι τόσο όσο μας απασχολούν ακόμα ο Karlheinz Stockhausen, o Luigi Nono ή ο Luciano Berio. Πόσοι και ποιοι θα μείνουν από όλους αυτούς τελικά; Κανείς δε μπορεί να ξέρει…\nΌσο έγραφα το παραπάνω κείμενο δεν είχα υπόψη μου το μουσικό ρεπερτόριο του κλασικού χορού ή της όπερας. Εκεί οι καταστάσεις είναι αρκετά διαφορετικές. Στο μεν χορό η μουσική έτσι κι αλλιώς φεύγει από το επίκεντρο, οπότε δε χρειάζεται να είναι και ό,τι καλύτερο, υπάρχουν άλλα που διεκδικούν την προσοχή μας (αυτό ήταν εξάλλου το μεγάλο λάθος του Stravinsky στην Ιεροτελεστία της Άνοιξης, έγραψε μια αριστουργηματική, πανέξυπνη και πολύπλοκη μουσική για κάτι που καθόλου δεν την χρειαζόταν, η Ιεροτελεστία βρήκε τελικά το δρόμο της και σήμερα πια είναι περισσότερο ένα συναυλιακό έργο), στη δε όπερα τα πράγματα είναι μάλλον πολωμένα· το να συνθέσει κανείς μια όπερα δεν είναι εύκολη υπόθεση, υπάρχει όμως η θεατρική δράση που πολύ συχνά μπορεί να περισώσει τα πράγματα και έτσι να τη γλιτώσει κανείς με μια τελείως μπανάλ μουσική, για αυτό και πολλές από τις πολύ γνωστές όπερες που επιζούν και παίζονται συνεχώς θα τις χαρακτήριζα από άποψη μουσικού περιεχομένου απλά σαβούρες (εξ άλλου δεν είναι τυχαίο ότι η όπερα είναι το μοναδικό μουσικό είδος όπου ευδοκιμούν τόσοι πολλοί one-trick-pony-συνθέτες). Λοιπόν, ναι, η Μαρία Κάλλας είναι ασύλλυπτη ερμηνεύτρια, αλλά για μένα αυτό δε φτάνει, τίθεται πάντοτε και το ερώτημα πόσα από τα έργα που ερμήνεψε είναι εξίσου εκπληκτικά μουσικά κείμενα· εκεί δυστυχώς ο αριθμός μικραίνει πάρα πολύ.\nΑναρτηθηκε απο τον Rowlf στις 19:15 2 σχoλια Συνδεσμοι σε αυτην την αναρτηση\nDie in einem Künstlerhirn lebende Klangvorstellung ist das Erste und Zeugende.\nΑναρτηθηκε απο τον Waldorf στις 03:17 4 σχoλια Συνδεσμοι σε αυτην την αναρτηση\nΑναρτηθηκε απο τον Rowlf στις 20:55 9 σχoλια Συνδεσμοι σε αυτην την αναρτηση\nΑναρτηθηκε απο τον Rowlf στις 00:14 4 σχoλια Συνδεσμοι σε αυτην την αναρτηση\nΜακάριοι οι μη ιδόντες και πιστεύσαντες!\nΑναρτηθηκε απο τον Statler στις 12:01 3 σχoλια Συνδεσμοι σε αυτην την αναρτηση\nΕτικετες Μίκης Θεοδωράκης


Χαρακτηρίζει “άδικη” την αμερικανική απόφαση αποκλεισμού της από το πρόγραμμα\n“Χρειαζόμαστε πολεμικά αεροσκάφη. Αν δεν μπορούμε να αγοράσουμε F-35, θα αναζητήσουμε εναλλακτικές”, δήλωσε ο Τούρκος υπουργός Εξωτερικών Mevlut Cavusoglu από το Ταλίν της Εσθονίας όπου βρίσκεται σε επίσημη επίσκεψη.\nΗ Άγκυρα χαρακτηρίζει “άδικη” την αμερικανική απόφαση αποκλεισμού της από το πρόγραμμα των F-35, απόφαση που έλαβε η Ουάσινγκτον έπειτα από την αγορά των S-400. Μια δεύτερη συστοιχία του ρωσικού αντιαεροπορικού συστήματος άρχισε να παραδίδεται αυτή την εβδομάδα στην Τουρκία, και θα συνεχιστεί μέχρι τα τέλη Σεπτεμβρίου. Η Τουρκία είχε παραγγείλει πάνω από 100 αεροσκάφη F-35.\nΩστόσο, οι ΗΠΑ ανέστειλαν τη συμμετοχή της Τουρκίας στο πρόγραμμα του “αόρατου” μαχητικού σε αντίδραση για την αγορά εκ μέρους της Τουρκίας του ρωσικού S-400. Οι ΗΠΑ έχουν επανειλημμένα δηλώσει πως η Τουρκία δεν μπορεί να έχει παράλληλα τους S-400 και τα F-35.\nΕπισκεπτόμενος χθες Τρίτη τη ρωσική πρωτεύουσα για μια διεθνή αεροπορική επίδειξη, ο Τούρκος πρόεδρος Recep Tayyip Erdogan διαβεβαίωσε ότι η Άγκυρα είναι πρόθυμη να συνεχίσει τη συνεργασία της με τη Μόσχα στην αμυντική βιομηχανία./ibna


Μελέτη: Πόσο επηρέασε ο καύσωνας ελαιοκαλλιέργειες και εσπεριδοειδή στην Αργολίδα | anagnostis.org - Ειδήσεις\nΔευτέρα 15/06/2020 - 17:02 0\nΤι αποκαλύπτει η έκθεση της της ΔΑΟΚ Αργολίδας.\nΟι γεωπόνοι της Διεύθυνσης Αγροτικής Οικονομίας και Κτηνιατρικής της Π.Ε. Αργολίδας Δ. Δήμου, Κ. Σπανού και Μ. Μαραθιανού, συνέταξαν μελέτη για τις ζημιές του καύσωνα του Μαΐου στην καλλιέργεια της ελιάς και των εσπεριδοειδών στο νομό.\nΣτην σχετική έκθεση που συνέταξαν έπειτα από επισκέψεις στους ελαιώνες και τα κτήματα εσπεριδοειδών της Αργολίδας ζητούν να γίνουν οι κατάλληλες ενέργειες ώστε το πρόβλημα να τύχει της προστασίας από την πλευρά της πολιτείας.\nΌπως σημειώνεται μεταξύ άλλων:\nΤην φετινή χρονιά η ανθοφορία της ελιάς σε όλες σχεδόν τις περιοχές της ΠΕ Αργολίδας ήταν μεγάλη. Σύμφωνα με τις εκτιμήσεις προσέγγιζε το 60-80% της πλήρους ανθοφορίας και έτσι αναμένονταν για το έτος 2020 υψηλή ελαιοπαραγωγή. Όμως οι εξαιρετικά υψηλές θερμοκρασίες, όπως φαίνεται στους πίνακες που ακολουθούν, που επικράτησαν στο κρίσιμο διάστημα που η ελιά βρισκόταν στο στάδιο της άνθησης – καρπόδεσης – μικρό καρπίδιο- στην Αργολίδα από 15-19 Μαΐου εμπόδισαν την ομαλή εξέλιξη όλων των παραπάνω σταδίων. Έτσι λόγω της ζημιάς που προκλήθηκε από τον καύσωνα διαπιστώνεται μείωση της αναμενόμενης ελαιοπαραγωγής ύψους 30-50% και σε κάποιες περιπτώσεις 70%. Εκτιμάται ότι σαφής εικόνα για το ύψος της ζημιάς θα υπάρξει στο 2ο δεκαήμερο του Ιουνίου.\nΠίνακες θερμοκρασιών από τον σταθμό της Πυργέλας Αργολίδας ανά ημέρα καύσωνα.\nΕικόνα 8: Καφετιασμένα καρπίδια λόγω της επικράτησης υψηλών θερμοκρασιών\nΚατά το διάστημα της επικράτησης των υψηλών θερμοκρασιών τα εσπεριδοειδή (πορτοκάλια, μανταρίνια) βρίσκονταν στο στάδιο του μικρού καρπιδίου. Όπως προκύπτει από τις αναφορές που επισυνάπτονται,, των οργανώσεων παραγωγών Αργολίδας και επιτόπιους ελέγχους της Υπηρεσίας παρατηρείται πτώση των μικρών καρπιδίων που μπορεί να οδηγήσει σε μείωση της αναμενόμενης παραγωγής κατά 50%. Εκτιμάται ότι η καρπόπτωση θα συνεχιστεί οπότε το ύψος της ζημιάς μπορεί να διαμορφωθεί σε υψηλότερα επίπεδα.\nΕικόνα 12: Κτήμα στην περιοχή Σκαφιδακίου με σημαντική καρπόπτωση\nΌπως αναφέρεται στην έκθεση της ΔΑΟΚ Αργολίδας η καρπόπτωση αυτή είναι πέρα από τη φυσιολογική καρπόπτωση που παρατηρείται σε κανονικές συνθήκες για τα εσπεριδοειδή. Μέχρι το τέλος Ιουνίου θα έχουμε ασφαλέστερη εικόνα ανάλογα με την καρποφορία των δένδρων που θα έχει παραμείνει. Το φαινόμενο βρίσκεται σε συνεχή παρακολούθηση.\nΕλιές Αγροτικά Εσπεριδοειδή Αργολίδα Περιφερειακή Ενότητα Αργολίδας


Food for thought: Μακαρόνια με Κεφτεδάκια και Κόκκινη Σάλτσα\nΑπό δω και πέρα οι αναρτήσεις θα περιοριστούν (στο αισιόδοξο σενάριο) σε μια φορά την εβδομάδα. Το σίγουρο είναι ότι θα μου λείψετε κι ελπίζω να σας λείψω κι εγώ, έστω ένα "τικ".\nΧθές Κυριακή λοιπόν, παρόλη την καλοκαιρία που έκανε την εμφάνισή της επιτέλους στην Αττική, κάποιες δουλειές που έπρεπε να γίνουν με κράτησαν μέσα. Παράλληλα με αυτές, μαγείρεψα με έναν διαφορετικό τρόπο το αγαπημένο μου φαγητό μακράν. Τα ζυμαρικά όπως και να τα φτιάξει κανείς είναι απλά θεϊκά!! Αυτή τη φορά τα έφτιαξα με κεφτεδάκια, μιαν άλλη εκδοχή του κλασσικού "μακαρόνια με κιμά". Σίγουρα είναι φαγητό πιο μπελαλίδικο από τα μακαρόνια με τον κιμά, αλλά και πιο ενδιαφέρον. Δοκιμάστε αυτή τη συνταγή με το εστραγκόν στη σάλτσα και το γλάσσο μπαλσάμικου και θα παραμιλάτε! Το προτείνω με χίλια.\nΦιλιά και καλή, χαρούμενη και προπάντων αισιόδοξη εβδομάδα!!!\n1) 500 γραμμάρια μοσχαρίσιο κιμά δύο φορές περασμένο από τη μηχανή\n2) 5 φρυγανιές τριμμένες στο μπλέντερ\n3) 1 κρόκο αυγού\n4) 100 γραμμάρια γιαούρτι στραγγιστό (μισό κεσεδάκι δηλαδή)\n6) 1 μέτριο κρεμμύδι λιωμένο στο μπλέντερ\n7) 2 σκελίδες σκόρδο λιωμένες με την πρέσσα σκόρδου ή στο μπλέντερ μαζί\nμε το κρεμμύδι\n8) 1 χούφτα φύλλα δυόσμου ψιλοκομμένα\n9) 1 κουταλάκι του γλυκού ρίγανη\n1) 1 μεγάλο κρεμμύδι λιωμένο στο μπλέντερ\n2) 1 σκελίδα σκόρδο λιωμένη με την πρέσα σκόρδου ή στο μπλέντερ μαζί\n3) ½ φλιτζάνι ελαιόλαδο\n4) 500 γραμμάρια ντοματάκια κονκασέ πολτοποιημένα στο μπλέντερ\n5) 1 φλιτζάνι νερό\n6) 1 κουταλάκι του γλυκού πελτέ ντομάτας\n7) 1 γεμάτο κουταλάκι του γλυκού ζάχαρη\n8) 1 κουταλάκι του γλυκού εστραγκόν ξερό\n11) 1 κουταλιά της σούπας γλάσο μπαλσάμικου (ή απλό ξύδι μπαλσάμικο)\n1) 1 πακέτο ζυμαρικά σπαγγέτι\n2) Κεφαλοτύρι τριμμένο\nΤα κεφτεδάκια, στρατιωτάκια ακούνητα, αμίλητα, πριν το ψήσιμο στο φούρνο.\nΦτιάχνουμε τα κεφτεδάκια.\nΣε ένα αντικολλητικό τηγάνι βάζουμε το λάδι και όταν κάψει σοτάρουμε σε αυτό το κρεμμύδι με το σκόρδο πολύ καλά. Όταν είναι έτοιμα,αποσύρουμε από τη φωτιά το τηγάνι και το αφήνουμε στην άκρη μέχρι να κρυώσει καλά.\nΣε ένα μπολ εν τω μεταξύ βάζουμε τα υπόλοιπα υλικά για τα κεφτεδάκια. Τον κιμά, τις τριμμένες φρυγανιές, τον κρόκο του αυγού, το γιαούρτι, τη ρίγανη, το δυόσμο και αλατοπιπερώνουμε κατά βούληση. Τέλος ρίχνουμε το σοταρισμένο κρεμμύδι και σκόρδο μαζί με το λάδι που υπάρχει στο τηγάνι. Ζυμώνουμε καλά τον κιμά. Σκεπάζουμε το μπολ με διάφανη μεμβράνη και το βάζουμε στο ψυγείο για δύο ώρες ή καλύτερα για όλο το βράδυ.\nΣτρώνουμε σε ένα ρηχό ταψί φούρνου ένα φύλλο λαδόκολλας. Πλάθουμε τα κεφτεδάκια σε μέγεθος πολύ μικρής μπουκιάς και τα παρατάσσουμε στο ταψί. Τα ψήνουμε σε φούρνο με αερόθερμο στους 200 βαθμούς για περίπου 25-30 λεπτά ή μέχρι να δούμε πως είναι έτοιμα. Δεν τα γυρίζουμε κατά τη διάρκεια του ψησίματος. Μόλις είναι έτοιμα τα αφήνουμε στην άκρη να κρυώσουν ελαφρά.\nΤα κεφτεδάκια ψημένα.\nΣτο διάστημα που ψήνονται τα κεφτεδάκια φτιάχνουμε τη σάλτσα ως εξής:\nΣε μια πλατιά κατσαρόλα ρίχνουμε το ½ φλιτζάνι λάδι να κάψει και σοτάρουμε το λιωμένο κρεμμύδι και σκόρδο. Προσθέτουμε τα πολτοποιημένα τοματάκια, μισό φλιτζάνι νερό, τον πελτέ, τη ζάχαρη, το εστραγκόν, αλάτι και πιπέρι. Αφήνουμε τη σάλτσα να βράσει σε χαμηλή θερμοκρασία μέχρι να πιεί τα υγρά της και να δέσει. Μόλις είναι σχεδόν έτοιμη ρίχνουμε το γλάσο μπαλσάμικου και ανακατεύουμε. Προσθέτουμε τα κεφτεδάκια και βράζουμε τη σάλτσα για άλλα 3-4 λεπτά. Αποσύρουμε από τη φωτιά την κατσαρόλα και αφήνουμε λίγο στην άκρη να πέσει η θερμοκρασία του φαγητού.\nΣτο μεταξύ βράζουμε τα μακαρόνια σε αλατισμένο νερό. Σερβίρουμε στα πιάτα τα ζυμαρικά με τα κεφτεδάκια και πασπαλίζουμε με κεφαλοτύρι.\nΞανθή 17 Ιουνίου 2013 - 8:31 π.μ.\nΩ!!!! ψητά κεφτεδάκια κι ωραία σάλτσα!!\nΧρυσαυγή 17 Ιουνίου 2013 - 10:51 π.μ.\nΚαλημέρα Ξανθή. Σίγουρα πιο ελαφρυά εκδοχή από το να τηγανίσει κανείς τα κεφτεδάκια.\nΚαι από νοστιμιά... καμία διαφορά, σε διαβεβαιώ!!\npeps 17 Ιουνίου 2013 - 8:42 π.μ.\nTha ti dokimaso oposdipote!!!!!!\nPoli m aresoun ta keftedakia sou me estragon kai balsamiko!!!\nΧρυσαυγή 17 Ιουνίου 2013 - 10:53 π.μ.\nΓειά σου Πίπς μου!\nΤο εστραγκόν είναι τέλειο στα κεφτεδάκια με σάλτσα. Χρόνια τώρα έτσι τα φτιάχνω.\nΤο γλάσο μπαλσάμικου ήταν η φρέσκια πρσθήκη που μου έκλεψε την καρδιά.\nΠεριμένω πως και πως να δω φωτογραφίες από εκεί που είσαι!!!\nmara 17 Ιουνίου 2013 - 9:04 π.μ.\nΚαλημέρα και καλή εβδομάς!Με έχεις ξεσηκώσει με το εστραγκόν Χρυσαυγή μου.Συνήθως το βάζω σε ψάρι και στο αρνί.Την επόμενη φορά που θα κάνω κεφτέδες με "ζουμί"...έτσι τα λέμε εμείς :-) θα βάλω εστραγκόν και εννοείται θα τα ψήσω στον φούρνο.Μέχρι τότε μια λεονταρίσια μερίδα δεν θα με έβλαπτε καθόλου.....φιλιαααααααααααααααααααααααααααααα\nΧρυσαυγή 17 Ιουνίου 2013 - 10:54 π.μ.\nΣτο ψάρι?? Χμ... να και κάτι που θέλω να δοκιμάσω.\nΤώρα με ξεσήκωσες εσύ Μάρα!!!\nΓια τη λεονταρίσια μερίδα βλέπω να τσακώνεστε εσύ με τη Ζαμπία. Εγώ θα τη σερβίρω και όποιος προλάβει τον Κύριο είδε!!\nKitchen Stories 17 Ιουνίου 2013 - 10:08 π.μ.\nΑπλά θεϊκό και αφού έφτιαξες το αγαπημένο του Αστεριού σου αλλά και δικό σου, βάλε στην άκρη και μια σπέσιαλ μερίδα για τους οδοιπόρους...λέω να περάσω δήθεν τυχαία!\n...κι αυτή η σάλτσα...η καλυτερότερη!\nΚαλό καλοκαίρι, με πολλά μπάνια και χαρούμενες στιγμές!:)\nΧρυσαυγή 17 Ιουνίου 2013 - 10:56 π.μ.\nΖαμπάκι ευχαριστώ πολύ!! Πάει καιρός από τότε που τα είπαμε και τα κεφτεδάκια έπρεπε να σερβιριστούν άμεσα. Χαίρομαι που σου άρεσε η σάλτσα, σου την προτείνω πραγματικά.\nΕυχαριστώ για τις ευχές σου για καλό και ηρεμο καλοκαίρι και ανταποδίδω στο έπακρο!!!\nThe Dark Chef 17 Ιουνίου 2013 - 1:12 μ.μ.\nΕνδιαφέρουσα & πρωτότυπη η εκδοχή των κεφτεδακίων που προτείνεις! Δεν έχω δει κανέναν άλλον μέχρι τώρα να βάζει το γιαούρτι μέσα στη ζύμη, συνήθως προτείνεται σαν συνοδευτικό στο σερβίρισμα.\nΚαλό καλοκαίρι με ηρεμία να έχεις λοιπόν, με αυτό το πιάτο το ιερό ιπτάμενο μακαρονοτέρας (αυτό που έχει κεφτεδάκια αντί για μάτια), είναι σίγουρο πως θα σε πάρει υπό την προστασία του! :))\nΧρυσαυγή 17 Ιουνίου 2013 - 7:09 μ.μ.\nΓειά σου Σκοτεινή μου Σεφ!! Το γιαούρτι κάνει τα κεφτεδάκια και γενικά τους κιμάδες και τα μπιφτέκια περισσότερο αφράτα. Δοκίμασέ το. Δεν θα καταλάβεις στη γεύση κάτι, αλλά σίγουρα θα γίνει το μίγμα του κιμά πιο αφράτο.\nχαχα Θα κάνω δέηση στο μακαρονοτέρας να με έχει υπό την προστασία του αυτό το καλοκαίρι λοιπόν!!!\nΤατιάνα Αρβανίτη 17 Ιουνίου 2013 - 1:53 μ.μ.\nΠάρα πολύ ωραία παρουσίαση και νόστιμη συνταγή!!!\nΠότε θα έρθω να φάμε; χαχαχαχαχαχα\nΧρυσαυγή 17 Ιουνίου 2013 - 7:10 μ.μ.\nΕυχαριστώ πολύ Τατιάνα!!\nΌποτε θες!!!! :) Ανοίξαμε και σας περιμένουμε!!! :)\nsundayspoon 17 Ιουνίου 2013 - 3:15 μ.μ.\nΝομίζω ότι διάλεξες ένα υπέροχο φαγάκι και το εκτέλεσες με μεγάλη μαεστρία! Τουλάχιστον οι φωτογραφίες αυτό αποκαλύπτουν! Μπράβο, Χρυσαυγή μου!\nΝα έχεις ένα υπέροχο καλοκαίρι, γεμάτο μπάνια, ξεκούραση, βόλτες και παγωτό! :-)\nΧρυσαυγή 17 Ιουνίου 2013 - 7:11 μ.μ.\nΕλπίζω και εγώ σε καλύτερες μέρες και θα φροντίσω όσο μπορώ γι΄ αυτό.\nΦιλιά πολλά πολλά κι ευχαριστώ για το όμορφο σχόλιο!\nΑγγελικη Ν 17 Ιουνίου 2013 - 3:50 μ.μ.\nΚουκλίτσα υπέροχα τα κεφτεδάκια σου, το στάιλιγκ και η φωτογράφιση!\nΣτα αεροπλάνα θα έχεις διαβάσει ότι λένε αν κάτι συμβεί να βάλεις πρώτα εσύ την μάσκα οξυγόνου και μετά να βοηθήσεις το παιδί που συνοδεύεις... Αν εσύ κάτι πάθεις δεν θα επιβιώσει ούτε εκείνο. Πρόσεξε λοιπόν νομίζω ότι πρέπει να βάλεις την μάσκα οξυγόνου σου! Ξεκουράσου Χρυσαυγή μου! Διασκέδασε! Άσε τα δύσκολα, παραμέλησε το μπλογκ εμείς δεν χανόμαστε!\nΣου στέλνω πολλά φιλιά και... να προσέχεις!\nΧρυσαυγή 17 Ιουνίου 2013 - 7:13 μ.μ.\nΓειά σου Αγγελική μου!\nΤι να πω για το σχόλιο? Είναι υπέροχο, όπως και ο παραλληλισμός με την μάσκα οξυγόνου.\nΘα την βάλω και όπου βγάλει λοιπον!!\nPenelope 17 Ιουνίου 2013 - 4:18 μ.μ.\nΠροσωπικά αυτό το φαγητό το λατρεύω, Χρυσαυγή μου.\nΚαι κάθε φορά "παίζω" μαζί του ανάλογα με την διάθεση που έχω για την σάλτσα του, κόκκινη, ή ντεμί και καμμιά φορά λευκή.\nΦιλιά πολλά και καλό καλοκαίρι, σε όλα τα επίπεδα και όχι μόνον στις βουτιές στην θάλασσα.\nΧρυσαυγή 17 Ιουνίου 2013 - 7:14 μ.μ.\nΕσύ "παίζεις" με κάποιο φαγητό??????\nΑπό που κι ως που?????? χαχαχαχαχχααα\nΈλα σε πειράζω Πηνελοπάρα!! Φυσικά και παίζεις με τα φαγητά. Μόνο αυτό κάνεις.\nΚαι είμαι σίγουρη ότι θα το έχεις δοκιμάσει σε όλες τις πιθανές εκδοχές του.\nΔοκίμασέ το λοιπόν και σε αυτή που προτείνω να μου πεις τη γνώμη σου.\nΣε ευχαριστώ πολύ, θα κάνω και καμιά βουτιά για σένα καλή μου!\nFoteini Thes 17 Ιουνίου 2013 - 4:19 μ.μ.\nΤην σωματική κούραση δεν την φοβάμαι τόσο..χτυπιέσαι όλη μέρα δεξιά αριστερά,τρέχεις σαν αφηνιασμένο άλογο να προλάβεις υποχρεώσεις και να λύσεις προβλήματα,τρως στα όρθια μια μπουκιά αναστήλωσης και όχι γεύσης και το βράδυ με τεντωμένο από την κούραση κορμί,αφήνεσαι αν το επιτρέψει η υπερδιέργερση της μέρας,σε έναν ΄΄υποτυπώδη ξεκούραστο΄΄ύπνο με εφιάλτες που και που.\nΤην άλλη μέρα σέρνεσαι, πιο πολύ από υποχρέωση απέναντι στα καθημερινά, και όχι από ελπίδα για το ότι ξημέρωσε μια άλλη μέρα.\nΤην ψυχική κούραση την τρέμω.Είναι απειλητική γιατί σε στύβει από σωματικά και συναισθηματικά αποθέματα.Παίζει με την ιώβεια υπομονή σου,γελά με την επίμονη αντοχή σου,ειρωνεύεται την καλή σου διάθεση.\nΠολεμά την αισιοδοξία σου και αντιμάχεται το σθένος σου.Ενεδρεύει κάθε παραπάτημά σου για να σε σπρώξει πιο χαμηλά,ανοίγει με χαιρεκακία το απύθμενο βάθρο της απόγνωσης.\nΌμως η ανθρώπινη ψυχή έχει απίστευτα όρια αντοχής.Και πείσμα.Ήρθαμε στη ζωή για έναν συνεχή πόλεμο και για ανακαλύπτουμε τις πόρτες που ανοίγουν, όταν κάποιες κλείνουν.\nΓια να χαρίζουμε χαμόγελα και δύναμη στους ασθενέστερους.Για να διδάσκουμε τον ίδιο μας τον εαυτό ότι οι μικρές καθημερινές αξίες και χαρές ,έχουν πολύτιμες ιδιότητες για την ψυχική μας ηρεμία.\nΑς πούμε πώς είναι δυνατόν να στερηθείς την γευστική απόλαυση που σου προσφέρει η θέα και μόνο, ενός λουσάτου πιάτου?Στο περιεχόμενο αλλά και στην αισθητική αξία του!\nΗ σύλληψη απλή.Με διαφορετικά όμως συστατικά γίνεται σύνθετη.Προσδίδει διαφορετικούς τόνους νοστιμάδας και ανιχνεύει προσεκτικά τη διάθεσή μας να πειραματιστούμε σε ένα φαγητό με σταθερή αξία και διαχρονικότητα.\nΑτίθασο ,γιατί η μαγείρισσα παραμονεύει για την παραμικρή λεπτομέρεια.'Απληστη καθώς είναι με την μαγειρική καλαισθησία,ανταγωνίζεται τον ίδιο της τον εαυτό.Περιπατήτρια στις γευστικές καινοτομίες,μας συστήνει με ευγένεια και διακριτικότητα,ίσως και τόλμη,σε νέες προτάσεις.\nΕγώ προσωπκά θα ακολουθήσω την φρεσκάδα της νιότης της και την σπιρτάδα του χαρακτήρα της.Θα επικροτήσω την δυναμική στο καυστικό χιούμορ της ,αλλά και τον αυτοσαρκασμό της.\nΚαλό απόγευμα Χρυσαυγή μου!!!Καλή δύναμη!Σε σκέφτομαι και εύχομαι όλα να πάνε καλά!Φιλιά πολλλά,πολλά,πολλά!\nΧρυσαυγή 17 Ιουνίου 2013 - 7:18 μ.μ.\nΕεετσι! Η ψυχική κούραση δεν παλεύεται....\nΘα πάνε όλα καλά και θα επανακάμψω το Σεπτέμβριο με νέες περιπέτειες....\nΩς τότε, δεν χανόμαστε, απλά υπολειτουργούμε!!!\nΣε φιλώ και σε ευχαριστώ πολύ, πολύ, πολύ!!!!\nΕρμιόνη 17 Ιουνίου 2013 - 4:25 μ.μ.\nΚαλό καλοκαίρι Χρυσαυγή μου! Εύχομαι να περάσεις πολύ πολύ όμορφα και να ευχαριστηθείς τα κοριτσάκια σου! Πέρασε η σχολική χρονιά λοιπόν! Σίγουρα θα μας λείψουν οι πιο συχνές αναρτήσεις σου, αλλά το καλοκαίρι επιβάλλεται να είμαστε πιο χαλαροί και το σημαντικότερο είναι να κάνεις αυτό που θέλεις εσύ, για σένα!\nΤο φαγάκι σου σούπερ! Πολύ πολύ χορταστικό και νόστιμο! Μου αρέσουν τα ψητά κεφτεδάκια ως ιδέα, μου αρέσουν τα υλικά που τους έβαλες!\nΦιλιά πολλά και ελπίζω καλή ξεκούραση!\nΧρυσαυγή 17 Ιουνίου 2013 - 7:20 μ.μ.\nΟ καιρός άνοιξε και μας καλεί προς τις παραλίες.\nΑπό εκεί θα τρώω τα κεφτεδάκια με τα μακαρόνια και θα σας σκέφτομαι.\nΤο ίδιο προτείνω για όλους και ειδικά για όσους έχουν παιδιά, γι΄αυτό πάρε τις μικρές και τρέξε στο εξοχικό της μαμάς σου!!\ngio kar 17 Ιουνίου 2013 - 7:14 μ.μ.\nΑγαπημενο φαγητο!Δεν το εχω δοκιμασει ποτε με ψητα κεφτεδακια, γλιτωνεις και τσαμπα λιπαρα ετσι!\nΧρυσαυγή 17 Ιουνίου 2013 - 7:21 μ.μ.\nΚαι γλυτώνεις από λιπαρά και ειληκρινά δεν έχει καμία διαφορά στη γεύση!!!\nΑξίζει πραγματικά να το δοκιμάσει κανείς με αυτό τον τρόπο!\nEri 18 Ιουνίου 2013 - 12:36 π.μ.\nΤο αγαπημένο πιάτο των περισσότερων παιδιών! Τέλειο και χαρούμενο και παιχνιδιάρικο!\nΚαλό καλοκαίρι Χρυσαυγή μου!\nΧρυσαυγή 18 Ιουνίου 2013 - 9:59 π.μ.\nΚαι των μεγάλων Ερη μου!! Και των μεγάλων!!! :) :)\nMageirissa 18 Ιουνίου 2013 - 9:43 π.μ.\nΑγαπημένο φαγάκι μικρών και μεγάλων τα κεφτεδάκια με μακαρόνια. Μ'αρέσει πολύ αυτή η εκδοχή που δεν τα τηγανίζεις αλλά τα βάζεις στο φούρνο, γι' αυτό και θα την δοκιμάσω οπωσδήποτε!!!\nΩωω!! Χαίρομαι πολύ που σου άρεσε!!\nΕλπίζω να το απολαύσετε και ειληκρινά περιμένω εντυπώσεις!\nMari Beika 18 Ιουνίου 2013 - 1:30 μ.μ.\nΤο πιο λαχταριστό φαγητό έφτιαξες Χρυσαυγή, έτσι το φτιάχνω κι εγώ, ψήνω τα κεφτεδάκια στο φούρνο και στην σάλτσα δοκιμάζω διάφορα μυρωδικά, θα δοκιμάσω και το εστραγκόν!!\nΌσο για τις αναρτήσεις πάλι καλά που θα μπορείς μια φορά την βδομάδα, σημασία έχει να περάσουμε καλά το καλοκαιράκι που είναι σύντομο, μετά πάλι εδώ θα είμαστε!\nΜarion, 18 Ιουνίου 2013 - 2:00 μ.μ.\nΤέλειωσαν τα σχολεία μαζί και τα τρεξίματα.\nΚι εγώ μια από τα ίδια Χρυσαυγή μου. Πάντα το έλεγα πως ο τελευταίος μήνας με γιορτές και όλα τα συναφή είναι δύσκολος. Καλή ξεκούραση εύχομαι, χαλάρωσε και απόλαυσε το καλοκαίρι που ήρθε.. Με την ησυχία σου οι αναρτήσεις...\nΤώρα για τα υπόλοιπα τι να πρωτοθαυμάσω...τη συνταγή, τις φωτογραφίες, την παρουσίαση?\nΤέλειο φαγάκι. Μια διαφορετική εκδοχη απο τον κιμά. Το γλάσο μπαλσάμικου με ξεσήκωσε..\nΤο βάζω στα υπόψη..\nMartha 18 Ιουνίου 2013 - 2:53 μ.μ.\nΤα κεφτεδάκια που τα'λεγα "κερατάκια" τα ζήταγα από μωρό! Και τώρα που μεγάλωσα ακόμη τα λιμπίζομαι! Κι έτσι στη σαλτσίτσα τους με το μακαρονάκι τους, άσε με, άσε με Χρυσαυγή μου, μου'φτιαξες διάθεση!\nthegreenmixer.com 18 Ιουνίου 2013 - 5:52 μ.μ.\nΥπομονή και βάστα γερά λοιπόν (πάντως κατά την ταπεινή μου άποψη η ψυχολογική κούραση είναι πιο ψυχοφθόρα και πιο δύσκολη να γιατρεφτεί).\nΠολύ ωραία η εναλλακτική που μας προτείνεις, δεν εχω σκεφτεί ποτέ να κάνω κεφτεδάκια αντί για κιμά και με μένα με ξένισε το γιαούρτι, αλλα υποθετω το βάζεις για να γίνουν πιο αφράτα?)\nRoula T. 19 Ιουνίου 2013 - 12:34 π.μ.\nΑπό τα πιο αγαπημένα φαγητά!!!\nΠολύ πολύ νόστιμο Χρυσαυγή μου.\nmia maria 19 Ιουνίου 2013 - 9:55 π.μ.\nΠολύ ωραίο το φαγάκι σου Χρυσαυγή μου! Ξεκουράσου και να είσαι καλά! Σίγουρα θα μας λείψεις:))\nKaterina 19 Ιουνίου 2013 - 11:23 π.μ.\nΜμμ λαχταριστότατο φαγάκι και κατάλληλο για όλη την οικογένεια! Καλά να περνάς!!!\nHelen Gr 19 Ιουνίου 2013 - 3:48 μ.μ.\nΛαχταριστό πιάτο, καλοκαιρινό και καθόλου βαρύ! Μου άρεσε πολύ η πρότασή σου, θα τη δοκιμάσω.\nΣ' ευχαριστώ πολύ, καλή μου Χρυσαυγή!\nΘα μου λείψεις αλλά θα χαρώ να περνάς καλά!\nKate'sCakeBox 19 Ιουνίου 2013 - 4:46 μ.μ.\nBELLA ITALIA!!....Μπράβο Χρυσαυγούλα μου!Εγραψες σήμερα!!τα κεφτεδάκια με σάλτσα φαγητό των μαφιόζων στην Ιταλία θα γίνουν το επόμενο μενού με κιμά που πρόκειται να ετοιμάσω!!φυσικά απο σένα η συνταγή!!και ευχαριστώ που μου τη θύμισες!!φιλάκια άπειρα!\nCreate Taste 19 Ιουνίου 2013 - 9:45 μ.μ.\nΠολύ ωραία συνταγή και ειδικά αν μείνουν και μερικά κεφτεδάκια από το χθεσινό φαγητό γίνεται στο άψε σβήσε! Καλό Καλοκαίρι και καλή ξεκούραση!\nmm_skg 20 Ιουνίου 2013 - 11:09 π.μ.\nΥπεροχο πιατο, εχει την διδικασια του βεβαια, αλλα πρεπει να ειναι πολυ νοστιμο!\nΜε προλαβες με την αναρτηση με τα κεφτεδακια, αν και η δικια μου ειναι διαφορετικη την αφηνω προς δημοσιευση στο μελλον...\nΞεκουρασου Χρυσαυγη μου, ξεκουρασου ψυχικα πιο πολυ, γιατι ολη αυτη η αρνητικη ενεργεια που συσσωρευεται δεν βοηθαει για να αντιμετωπισεις καταστασεις! Παρε μια ανασα με τις διακοπες σου για εχεις κουραγιο για την συνεχεια... Σου ευχομαι ενα ξεγνοιαστο και υπεροχο καλοκαιρι!\nCrazy Tourists 20 Ιουνίου 2013 - 6:48 μ.μ.\ndelivery κάνεις; Πω πω!! Μου τρέχουν τα σάλια! :)\n(λαχταριστές οι φωτογραφίες!)\nNicky 22 Ιουνίου 2013 - 2:32 π.μ.\nπω πωπω πωπω πωωω πωπω!μονο αυτο θα πωωωω!σλουρπ!\nDimitra 22 Ιουνίου 2013 - 6:10 μ.μ.\nΧρυσαγουλα μου σε νιωθω απολυτα. Το καλοκαιρι ηρθε εντελως πλεον, τα σχολεια εκλεισαν και που χρονος για μπλογκαρισμα. Νομιζω τελικα πως αυτο ειναι ενα χομπυ για φθινοπωρο και χειμωνα. Χα χα χα\nΝα απολαυσεις τις κοπελαρες σου και να περνας καλα.\nΤο φαγακι αυτο ειναι τελειο. Μαγικο και αγαπησιαρικο. Θα το φτισξω οπωσδηποτε. Ο συζυγος σου τρωει μονο τα κεφτεδακια ε?\nΚαλα μπανια και ηλιοθεραπειες:)\nDimitra 3 Ιουλίου 2015 - 1:55 μ.μ.\nΆργησα δυο χρόνια να το φτιάξω αλλά κάλλιο αργά παρά ποτέ!!! Υποκλίνομαι Χρυσαυγή γιατί πραγματικά τέτοια φαγάκια είναι έρωτας με την πρώτη ματιά που εξελισσέται σε βαθιά αγάπη!!! Καθιερώνεται σαν φαγάκι του καλοκαιριού, της άνοιξης και ολων των εποχών!!! Το λατρέψαμε οικογενειακώς!!! Σ'ευχαριστούμε πολύ για την υπέροχη συνταγή!!!


Το ευάλωτο σώμα της δικαιοσύνης : CaptainBook.gr - Το πιο ενημερωμένο ηλεκτρονικό βιβλιοπωλείο.\n(Εικόνα και λόγος)\nΗ εικόνα του Χριστού πάνω απ΄ την έδρα των δικαστών και οι δικηγόροι που τον κοιτούν και σκέπτονται. Η ταπείνωση και η ταπεινότητα, οι δικαστές που μελετούν και συσκέπτονται, αλλά και που τους παίρνει ο ύπνος καμιά φορά πάνω στην έδρα. Το χαμόγελο του δικηγόρου στον πελάτη, οι οδηγίες, οι αγορεύσεις, ελπίδες και φόβοι, η αξίωση για δίκαιη δίκη, τα τραγικά και τα κωμικά πρόσωπα κατά τη διάρκεια και μετά το τέλος της δίκης.\nΆλλα πρόσωπα: Honore Daumier (Ζωγράφος)\nISBN (10ψήφιο): 960-422-868-4


ΚΑΡΑΟΓΛΟΥ Θα συνεχίσουμε να στηρίζουμε νοικοκυριά και επιχειρήσεις για όσο χρειαστεί\nΕφ’ όλης της ύλης συζήτηση για τα θέματα που απασχολούν τους πολίτες και μονοπωλούν την ατζέντα της επικαιρότητας είχε το βράδυ της Κυριακής ο κ. Θεόδωρος Καράογλου, με πολιτικούς του φίλους και κομματικά στελέχη της Νέας Δημοκρατίας στο Δήμο Χαλκηδόνος.\nΞεκινώντας από τα τελευταία παρατήρησε ότι «η κάλυψη που παρέχει ο ΣΥΡΙΖΑ στους μπαχαλάκηδες και τους κουκουλοφόρους που κυκλοφορούν στους χώρους του ΑΠΘ είναι η έμπρακτη απόδειξη ότι το κόμμα της αξιωματικής αντιπολίτευσης στηρίζει και ενδεχομένως να στηρίζεται στην ανομία. Προσπαθούν να προκαλέσουν ένα κύμα αγανάκτησης, θεωρώντας ότι στα Πανεπιστήμια υπάρχει πρόσφορο έδαφος. Ας κατανοήσουν ότι η εποχή της ανομίας και του “κάνω ό,τι θέλω”, τελειώνει. Στα Πανεπιστήμια έχουν θέση μόνο οι φοιτητές και το ακαδημαϊκό προσωπικό και όχι οι μπαχαλάκηδες που πηγαίνουν στα αμφιθέατρα έχοντας μαζί τους κράνη, ρόπαλα, λοστούς, πέτρες και όχι… συγγράμματα».


Πόνος στις αρθρώσεις; Μην αδιαφορήσεις! - Super Foods EU\nΩστόσο, ένα συχνό πρόβλημα που προκύπτει στα άτομα που έχουν έντονη σωματική δραστηριότητα είναι οι πόνοι στις αρθρώσεις. Δεν είναι τυχαίο το γεγονός ότι η οστεοαρθρίτιδα επηρεάζει συχνά πολλούς αθλητές. Πολλοί γνωστοί αθλητές, όπως για παράδειγμα ο διάσημος μπασκετμπολίστας Shaquille O’Neal, υποφέρουν από τη συγκεκριμένη πάθηση. Από οστεοαρθρίτιδα πάσχει, όμως, και η αγαπημένη ηθοποιός των 90’s Neve Campbell. Η Αμερικανίδα σταρ απέκτησε το πρόβλημα εξαιτίας της πολυετούς ενασχόλησής της με τον χορό.\nΠόνος στις αρθρώσεις; Μην αδιαφορήσεις!, Queen.gr